
ועדת העבודה, הרווחה והבריאות
27/01/2016

הכנסת העשרים
מושב שני
<פרוטוקול מס' 153>
מישיבת ועדת העבודה, הרווחה והבריאות
יום רביעי, י"ז בשבט התשע"ו (27 בינואר 2016), שעה 9:00
<סדר היום:>
<1. הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה-2015  של חה"כ יואב קיש,  חה"כ נורית קורן, חה"כ דוד ביטן, חה"כ מכלוף מיקי זוהר, חה"כ אורי מקלב, חה"כ אלי כהן, חה"כ ניסן סלומינסקי, חה"כ יצחק וקנין, חה"כ רוברט אילטוב)  פ/1206)
>
<2. הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה–2015, הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה–2015 של חה"כ איציק שמולי, חה"כ קארין אלהרר, חה"כ מירב בן ארי, חה"כ יואב בן צור, חה"כ רועי פולקמן, חה"כ אורן אסף חזן, חה"כ אילן גילאון, חה"כ מיקי רוזנטל, חה"כ נחמן שי, חה"כ משה גפני, חה"כ מנואל טרכטנברג, חה"כ איל בן ראובן, חה"כ תמר זנדברג, חה"כ מיכל רוזין, חה"כ מיקי לוי, חה"כ חיים ילין, חה"כ עיסאווי פריג'', חה"כ רחל עזריה, חה"כ מכלוף מיקי זוהר, חה"כ אברהם נגוסה, חה"כ עבדאללה אבו מערוף, חה"כ רויטל סויד, חה"כ זהבה גלאון, חה"כ טלי פלוסקוב, חה"כ דב חנין, חה"כ מיכאל אורן, חה"כ אלי אלאלוף, חה"כ שלי יחימוביץ, חה"כ מרב מיכאלי, חה"כ עמר בר-לב, חה"כ איתן כבל, חה"כ חנין זועבי, חה"כ יחיאל חיליק בר, חה"כ אורי מקלב, חה"כ אראל מרגלית, חה"כ אחמד טיבי, חה"כ יוסי יונה (פ/1042(>
נכחו:

<חברי הוועדה:> 
מאיר כהן – מ"מ היו"ר
אילן גילאון

נורית קורן

איציק שמולי
חברי הכנסת:
מיקי לוי

יואב קיש
<מוזמנים:> 
	הילה רענן
	–
	עו"ד, תחום עבודה ועיסוקים, משרד הכלכלה והתעשייה

	אורנה חביב תמיר
	–
	המטה לשילוב אנשים עם מוגבלות בעבודה, משרד הכלכלה והתעשייה

	דבי ספיר אליעזר
	–
	עו"ד, סגנית בכירה, הלשכה המשפטית, משרד הכלכלה והתעשייה

	אדי וייס
	–
	עו"ד, סגן היועץ המשפטי, משרד הרווחה והשירותים החברתיים

	דני כץ
	–
	מפקח ארצי תעסוקה, משרד הרווחה והשירותים החברתיים

	דן אורן
	–
	ממונה בכיר, ייעוץ וחקיקה, משרד המשפטים

	רס"ן צביקה גלבוע
	–
	עו"ד, רמ"ד סגל ייצוג ותע"ץ, משרד הביטחון וצה"ל

	לילך מרציאנו
	–
	רפ"ק, ר' חוליית ויסות ושחרור נגדים, המשרד לביטחון הפנים

	זאב ארגמן
	–
	מרכז רווחה, המשרד לביטחון הפנים

	משה אלפנדרי
	–
	פקד, עו"ד, ע' יועמ"ש, המשרד לביטחון הפנים

	עודד ברוק
	–
	יועמ"ש כב"ה, המשרד לביטחון הפנים

	שמעון לייני
	–
	ממונה ארגון ובקרה כב"ה, המשרד לביטחון הפנים

	בן ציון
	–
	ע יועמ"ש שב"ס, המשרד לביטחון הפנים

	נפתלי שמולביץ
	–
	סג"ד, ראש ענף טיפול ושיקום שב"ס, המשרד לביטחון הפנים

	בר לוי
	–
	ע' יועמ"ש בט"פ, המשרד לביטחון הפנים

	צדוק כמה
	–
	רמ"ד רפואה תעסוקתית, משטרת ישראל, המשרד לביטחון הפנים

	מרגלית בוטרמן
	–
	הלשכה המשפטית, משרד הפנים

	הסתר פאס
	–
	רכזת שיקום ארצית, המוסד לביטוח לאומי

	כרמל סטינגר
	–
	המוסד לביטוח לאומי

	רינה צזנה
	–
	מנהלת תכנון הון אנושי, נציבות שירות המדינה

	בשארה פארן
	–
	עו"ד, לשכה משפטית, נציבות שירות המדינה

	אחיה קמארה
	–
	נציב שוויון, נציבות שוויון לאנשים עם מוגבלות

	ד"ר גבריאלה אדמון-ריק
	–
	עוזרת נציב, נציבות שוויון לאנשים עם מוגבלות

	קרול פלדמן
	–
	ראש תחום רווחה, פשיעה ומשפט, הלשכה המרכזית לסטטיסטיקה

	בריאן ניגן
	–
	עו"ד, היועץ המשפטי, הלשכה המרכזית לסטטיסטיקה

	ארי פלטיאל
	–
	סגן מנהל אגף בכיר, הלשכה המרכזית לסטטיסטיקה

	גיא שמחי
	–
	הממונה על תעסוקת אנשים עם מוגבלות בהסתדרות, ההסתדרות החדשה

	יחזקאל פריד
	–
	מג"מ, אגף ע. מנכ"ל, מגן דוד אדום

	אורי שחם
	–
	תמ"ג, מגן דוד אדום

	דן לנדאו
	–
	סמנכ"ל רגולציה, רכבת ישראל

	דורית בן סימון
	–
	ממונה על העסקת עובדים עם מוגבלויות, שירותי בריאות כללית

	מיכל שיק הר-טוב
	–
	עו"ד, מנהלת המחלקה המשפטית, עמותת "נגישות ישראל"

	רעות גולדשטיין
	–
	יו"ר  עמותת "ההשראה שלי"

	ולאדי גור ארי 
	–
	עו"ד, "סיכוי שווה"

	תמי דורסט
	–
	מנהלת, "סיכוי שווה"

	ליטל סבר
	–
	לוביסטית, מייצגת את מד"א

	גיהאן חסן
	–
	מוזמן

	חן 
	–
	מוזמנת


<ייעוץ משפטי: >
נעה בן שבת
רותם יוסף (מתמחה)
<מנהלת הוועדה:>
ענת כהן שמואל
<קצרנית פרלמנטרית:>
אושרה עצידה
<הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה-2015>
<הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה–2015>
<היו"ר מאיר כהן:>
בוקר טוב לכולם, שלום. אנחנו פותחים את ישיבת ועדת העבודה והרווחה. אני מאוד מבקש שעתיים, אנחנו מסיימים בשעה 11:00. יש הרבה מאוד דוברים ואנחנו נקפיד. מסר לחבריי מכוחות הביטחון – השיחה היא לא רק אתכם, היא גם של אחרים. אני קראתי את הפרוטוקולים ויש איזה נטייה להתמקד שם.

בוקר טוב לכל חברי הכנסת: אילן גילאון, מיקי לוי, יואב קיש, וראיתי את איציק פה.

גברתי, בואי נתחיל. בבקשה, גברתי.

<נעה בן שבת:>
אנחנו קראנו בדיון הקודם את סעיף 9א, והתחלנו לשמוע התייחסות. בינתיים נושא אחד שהיו לגביו הערות רבות זה הנושא של הגדרה "אדם עם מוגבלות משמעותית". להזכיר, אדם עם מוגבלות משמעותית הוא זה שלגביו אנחנו מבקשים מהמעסיק שהוא גוף ציבורי בהקשר של החוק שלנו לקיים לגביו חובת ייצוג הולם בשיעור שנקבע פה. אנחנו מדברים על שיעור כרגע של 5%.  היה ויכוח מהו אדם עם מוגבלות משמעותית, וקיימנו פגישה עם משרד הכלכלה ועם הנציבות ומשרד המשפטים. יש פה הצעה מתוקנת של ההגדרה של "אדם עם מוגבלות משמעותית". אנחנו מדברים על סעיף 9א כשבעמוד 4 מתחילה ההגדרה.
אנחנו אומרים ב-(ה): "לעניין סעיף זה – 

"אדם עם מוגבלות משמעותית" – כל אחד מאלה:..." – זאת אומרת, יש פה כמה חלופות, לא רק חלופה אחת. בדיבורים היה נשמע כאילו שאנחנו מדברים רק על מי שיש לו 40% נכות, וזה נשמע מאוד מחמיר לחלק מהגורמים. אבל יש פה כמה חלופות. 

החלופה הראשונה היא: "מי שרופא שהוסמך לאשר נכות לפי כל דין אישר לגביו בכתב שדרגת נכותו מגיעה ל-40% לפחות;"

זה יכול להיות אישור של המוסד לביטוח לאומי, של משרד הביטחון. אבל גם לפי חוק הגזזת, אם יש הוראות כאלה של אישור לפי כל דין. 

<היו"ר מאיר כהן:>
אתם קראתם את זה כבר?

<נעה בן שבת:>
לא, לא קראנו את הנוסח המעודכן.

<היו"ר מאיר כהן:>
לא. זה הנוסח החדש.

<נעה בן שבת:>
"(2) זה מי שרופא שהוסמך לאשר נכות לפי כל דין אישר לגביו בכתב שדרגת נכותו מגיעה ל-20% לפחות...", ואני מציעה שיהיה כתוב: "...ונמצא שהוא זכאי לשיקום מחמת מוגבלותו לפי פרקים ה' או ט' לחוק הביטוח הלאומי, לפי חוק הנכים (תגמולים ושיקום), התשי"ט-1959 [נוסח משולב], או לפי חוק שיקום נכי נפש בקהילה, התש"ס-2000, או שהוא נמצא זכאי לשיקום מקצועי במסגרת שיקום שאושרה בידי המנהל הכללי של משרד הכלכלה והתעשייה או מי שהוא הסמיכו לעניין תקנות לפי סעיף 17(א) לחוק שכר מינימום.
(3)  מי שמי שזכאי לשכר מינימום מותאם לפי סעיף 17 לחוק שכר מינימום;"

זה אדם שמחמת מוגבלותו באמת הופחת לו שכר המינימום, אז ברור שהוא אדם עם מוגבלות משמעותית.

"(4) מי שהוא משתקם, כהגדרתו בחוק זכויות אנשים עם מוגבלות המועסקים כמשתקמים;"  - דיברנו על זה גם בדיון הקודם. 
"(5) מי שזכאי לשירותי תמיכה לתקשורת עבור אנשים עם לקות שמיעה ממשרד הרווחה והשירותים החברתיים בהתאם להוראות תע"ס;" 
מסתבר שסל התקשורת ניתן גם לאנשים שלא מגיעים לאחוזי הנכות שצוינו קודם.

"(6) מי שמחזיק בתעודת עיוור שניתנה להוראות תע"ס;" 
אני מתלבטת לגבי הפסקה שכן מדברת על אנשים שממילא אחוזי הנכות שלהם – תעודת עיוור ניתנת לעיוורים – הם אחוזי נכות מאוד גבוהים. 

(7) משאיר את זה כסעיף סל למקרה שירצו להכניס, יהיו מסגרות אחרות.  "(7) אדם עם מוגבלות שהשר באישור הוועדה, קבע לעניין סעיף זה;"

<היו"ר מאיר כהן:>
חברי הכנסת המציעים, הניסוח מקובל עליכם?

<יואב קיש (הליכוד):>
כן. הרי כל החוק הזה בהסכמה עם כל המשרדים. הגענו להחלטה הזו ביחד בפגישה שהיתה עם המשרדים, ובסך הכול זו פשרה שמקובלת. 

<היו"ר מאיר כהן:>
בבקשה, הערות לנושא הזה. אדוני, בבקשה. אני מבקש שכל אחד יגיד את שמו ואת תפקידו.
<אדי וייס:>
עו"ד אדי וייס, סגן היועץ המשפטי של משרד הרווחה. השינוי הזה של ההגדרה לא תואם אתנו. ככלל, אנחנו מסכימים. הבעיה זה העניין של הציון המפורש של החרשים והעיוורים כי כולם מטופלים על- ידי המשרד שלנו, על-ידי אגף השיקום. 
הצעתי שתי אלטרנטיבות כי לציין חלק ולא את השאר אולי זה יכול להיות בעייתי, ואסביר למה. לגבי ה-40% - זה מקובל עלינו, וזה מכסה את רוב האוכלוסיות שלנו. אבל אצל, למשל, החירשים. לכן, למשל, העיוורים לא צריך לציין אותם כי הם כבר מקבלים 40% ככל שאני הבנתי.
<היו"ר מאיר כהן:>
מה יש לך להציע להוסיף?

<אדי וייס:>
אני מציע או להוציא את העיוורים ולהשאיר את החירשים, ולהוסיף גם כן אנשים עם אוטיזם שהוכרו על-ידי השירות לאוטיסטים של משרדנו, כי מסתבר שיש - - -

<נעה בן שבת:>
כי אתה אומר שעיוורים הם ממילא יותר מ- 40%?
<אדי וייס:>
ממילא הם נכנסים.

<נעה בן שבת:>
האוטיסטים, מצד שני, יכול להיות פחות מ-40%. אבל יכול להיות שהם 20% עם שיקום מקצועי?

<אדי וייס:>
כן. לכן, אני מציע גם כן לציין אותם. או לחלופין כל האוכלוסיות המוכרות על-ידי משרדנו שזה אנשים עם פיגור שכלי, אנשים עם אוטיזם, וכל מי שמטופל על-ידי אגף השיקום, ואז זה יכסה את כולם.

<היו"ר מאיר כהן:>
נשמע הגיוני מאוד. 
גברתי.
<מיכל שיק הר-טוב:>
מיכל שיק הר-טוב, עו"ד, עמותת נגישות ישראל. רק מבחינה ניסוחית: מי שרופא שהוסמך לאשר נכות על-פי דין – אני לא מכירה רופא שהוסמך על-פי דין. אני מכירה ועדות רפואיות, אני מכירה את המוסד לביטוח לאומי, משרד הרווחה, משרד הביטחון. זה נורא נורא חשוב כי - - -

<נעה בן שבת:>
לא המצאתי את הנוסח הזה. הנוסח הזה נמצא, למשל, בנושא של תו חניה לנכים.

<מיכל שיק הר-טוב:>
כן. רק שם, זה באמת חריג.

<היו"ר מאיר כהן:>
מה את מציעה? קביעת רופא? להוסיף וועדות?

<מיכל שיק הר-טוב:>
אני מציעה לעשות בדיוק כמו שנעשה בצו ההרחבה. למשל, לרשום: כל גורם המוסמך. גורם, לא רופא. גורם המוסמך על-פי דין, ואז זה באמת כולל את - - -
<היו"ר מאיר כהן:>
מקובל. תודה רבה, גברתי. הערה במקום.

אדוני, בבקשה.

<בן ציון:>
בן ציון, שירות בתי הסוהר. אני חושב שאני מדבר בשם גופי המשרד שלנו. 

<היו"ר מאיר כהן:>
כשאתה אומר "גופי המשרד", זה מי?

<בן ציון:>
ממשטרה, כב"ה – המשרד לביטחון הפנים. השאלה האם אדוני רוצה שאנחנו נעיר סעיף סעיף או שאנחנו נרכז.
<היו"ר מאיר כהן:>
אם אין לך מה להגיד על הסעיף הזה תדלג לסעיף הבא.

<בן ציון:>
יש לנו מה להגיד על הסעיף. 

<עודד ברוק:>
אני מציע שנדון בזה ביחד כשנדון על גופי הביטחון כי זה משהו ייחודי רק לנו.  הבעיה שלנו היא בהגדרה - - -

<היו"ר מאיר כהן:>
אדוני, אני יודע. בבקשה.

<בן ציון:>
אנחנו ישבנו עם היועצת המשפטית של הוועדה, ובסעיף הזה חסר לנו פה ועדה של שירות בתי הסוהר, משטרת ישראל או - - -
<קריאות:>
ועדה רפואית.

<יואב קיש (הליכוד):>
הנה, גורם מוסמך. כרגע פתרו לך את זה.

<נפתלי שמולביץ:>
זה ועדה רפואית מכוח חוק, אדוני.

<נעה בן שבת:>
לא. הבעיה היא שהוועדות הרפואיות - - -

<היו"ר מאיר כהן:>
סליחה. מה רצית להוסיף?

<נפתלי שמולביץ:>
בוקר טוב, אדוני. מדובר בוועדה רפואית מכוח חוק פקודת בתי הסוהר, פקודת המשטרה.

<נעה בן שבת:>
הבעיה היא שהוועדה הזו לא מוסמכת לקבוע אחוזי נכות. היא לא קובעת אחוזי נכות. 

<היו"ר מאיר כהן:>
אתם קובעים אחוזי נכות?

<נפתלי שמולביץ:>
לא, אנחנו קובעים את הכשירות ואת המוגבלות.

<היו"ר מאיר כהן:>
אנחנו מדברים על ועדות שקובעות את אחוזי הנכות, לא את הכשירות. 

<נפתלי שמולביץ:>
כן, אדוני. אבל מה שאנחנו הסברנו ליועצת המשפטית – אצלנו בגוף יש אנשים שהם מוגבלים וכשירים לעבוד לא בשטח, אנחנו מעבירים אותם למטה. מה שקורה זה שהם לא מגיעים בהחלט למשרד הביטחון או לביטוח לאומי.
<היו"ר מאיר כהן:>
זה החלטה שלכם.

<נפתלי שמולביץ:>
זה החלטה שלנו. במקום לשחרר אותם, אנחנו ממשיכים להעסיק אותם.

<היו"ר מאיר כהן:>
לכן, הורידו לכם את האחוז.

<נפתלי שמולביץ:>
לא, אדוני.

<יואב קיש (הליכוד):>
לא, העלינו.

<היו"ר מאיר כהן:>
כמה האחוזים? 5%.
<נפתלי שמולביץ:>
בינתיים כתוב 7%. 

<יואב קיש (הליכוד):>
הורדנו את המבצעי, ו-7% רק המינהלה. במבצעי לא צריך.

<היו"ר מאיר כהן:>
והם הסכימו אתכם?
<נפתלי שמולביץ:>
הנושא עדיין לא נסגר. בטיוטה מופיע 7% עדיין. 

<עודד ברוק:>
גם בפחות מכך. הבעיה שלנו היא כזו. יש אצלנו עובדים רבים שבשלב מסוים לא יכולים להמשיך בעבודה המבצעית שלהם מסיבות רפואיות. לא מגיעים לא ל-40%. לעיתים אפילו לא ל-20%. יש לנו ספר. למשל, חולה סכרת, למרות שהוא לא מגיע לאחוזים האלה, לא יכול לשמש בתפקיד מבצעי. כדי שלא נידרש לפטר אותם אנחנו מעבירים אותם לתפקידים המינהליים והם תופסים חלק נכבד מהתפקידים המינהליים. הם לא עומדים בקריטריונים שקבועים כאן.
<קריאה:>
למה הם לא עומדים בקריטריונים?

<עודד ברוק:>
כי לא כל אדם שלא יכול לשמש בתפקיד מקצועי, ובמקרה שלנו בכבאות, מגיע לאחוזי הנכות האמורים, אלא הוא פשוט לא יכול לשמש. אדם נפל מסולם מגובה 7 מטרים, קיבל 15% נכות. הוא לא יכול להמשיך להיות בתפקיד מבצעי. אני מעסיק אותו אצלי. אני ממשיך להעסיק אותו באותם תנאים שהוא עסק לפני כן, אבל הוא תופס לי מקום מינהלי.

<אחיה קמארה:>
לא בשביל להתווכח, אבל למה זה חייב להיות בתוך האחוז עם האנשים עם מוגבלות? למה זה שונה עקרונית משאר האוכלוסיות?

<היו"ר מאיר כהן:>
אחיה, אם כבאי שיש לו סכרת, או הדוגמה שהוא הביא, אז במקום ללכת לכל מיני ועדות ולהיות מפוטר, הכבאות או המשטרה - בהחלט יש בזה היגיון - בהחלטות פנימיות לוקחים ומעבירים אותו לתפקיד שהוא אחר. בוודאי זה עלה לפני חברי הכנסת המציעים, אבל שואלים: האם הדבר הזה הוא חלק מאחוזי האנשים עם המוגבלויות, ועל זה הוויכוח.

<אילן גילאון (מרצ):>
תלוי מתי זה קרה.

<היו"ר מאיר כהן:>
בוודאי שזה תלוי מתי זה קרה. חברי הכנסת המציעים, אתם ישבתם על הסוגיה הזו? יואב, בבקשה.

<יואב קיש (הליכוד):>
איציק, אני אגיד לך משהו שאני חושב עליו. לא דיברנו על מה שאני רוצה להעלות עכשיו. יש בעיה עם כל כוחות הביטחון,  והנושא הראשון הוא מה שהם העלו. הנושא השני, אנחנו אפשרנו להם להחריג הרי את הכוחות המבצעיים, והעלינו כנגד זה ל-7% בזה. לצורך העניין, אם לא הייתי מתייחס למה שהם אמרו עכשיו אז אני חושב שההעלאה של ה-7% כנגד זה שהחרגנו כמות גדולה של מבצעיים החוצה היא לגיטימית. 

יכול להיות שמה שאפשר לעשות, ופה אני מעלה לדיון כי זה לא משהו שדיברנו עליו, להגיד: אוקי, הבנו את הנושא הזה. אז בואו נשמור גם במינהלתי, 5% מהמינהלתי. זאת אומרת, אני מוריד להם מ-7% ל-5% כמו כולם, ואז את האנשים שלהם במבצעי שזה שייקחו. אני חושב שאז אנחנו נגיע לפשרה שמצד אחד מאזנת. אני חושב על זה עכשיו.

<היו"ר מאיר כהן:>
נשמע טוב. תשובה אחת שלכם בשם כל כוחות הביטחון. יש פה הצעה מרחיקת לכת.

<נפתלי שמולביץ:>
אם מדובר בוועדה הרפואית הפנימית שלנו - - - 

<יואב קיש (הליכוד):>
היא לא רלוונטית. אתה תעמוד כמו כולם, רק במינהלתי ב-5%. - - - זה 7%.

<נפתלי שמולביץ:>
מה תהיה ההגדרה של - - -?

<יואב קיש (הליכוד):>
כמו כל גוף במדינה לפי ההגדרה שלו.

<נפתלי שמולביץ:>
לא נוכל לעמוד בזה.

<שמעון לייני:>
שמעון, רע"ן משאבי אנוש כבאות. המשרות שאנחנו מאיישים מבחוץ הן משרדות בודדות. לכן, קשה לנו להגיע לאחוז. רוב המשרות, 95%, 99% מהמשרות המינהלתיות מאוישות מאנשים שיורדים מהמבצעי למינהלתי. לכן, אנחנו לא נצליח להגיע ל- - -

<יואב קיש (הליכוד):>
אז אולי הגיע הזמן שתשנו את זה. זו בדיוק הנקודה. הגיע הזמן שתקלטו אנשים - - -
<היו"ר מאיר כהן:>
אני מבקש התייחסות של חברי הכנסת. אילן גילאון, בבקשה.

<אילן גילאון (מרצ):>
כנראה מישהו לא הבין. כל מה שאנחנו מדברים כאן זה על זה שמגיע לאנשים עם מוגבלויות כדי שיוכלו להשתלב במקומות העבודה, לא על הפיכתם של אנשים בתוך מקומות העבודה לאנשים מוגבלים. זה דבר שהמערכת צריכה לתת את המענה. מה שכאן נאמר זה אי-הבנה מוחלטת של החוק הזה. תודה.

<היו"ר מאיר כהן:>
תודה. מיקי.

<מיקי לוי (יש עתיד):>
אני מסכים עם מה שאילן אומר, אבל צריך לראות איך בכל זאת. אני מציע שישבו איתם עוד פעם. אתם צריכים להבין שמה שיקרה זה איזשהו - - -. שוטרים נפצעים וסוהרים נפצעים וכבאים נופלים מהסולמות ונשרפים. השאלה היא אם הם משחררים אותם ומפטרים אותם אחרי עשר שנות שירות או מכניסים אותם לאותם תפקידים מינהליים. צריך לבוא ולראות איך בכל זאת משלבים את החוק בתוך מערכת הביטחון.
<היו"ר מאיר כהן:>
מיקי, אני באתי לכאן עם 7%, כך למדתי את החומר. אומר עכשיו חבר הכנסת המציע: אנחנו מוכנים, מורידים ל-5%.

<מיקי לוי (יש עתיד):>
זה שיואב אמר מ-7 ל-5 – זה מבורך.

<היו"ר מאיר כהן:>
זה כבר מבורך. אז למה להוריד את זה עוד? 

<יואב קיש (הליכוד):>
אני רוצה להתייחס במילה למה שאמר מיקי.

<אילן גילאון (מרצ):>
רק רציתי להעיר במשפט שאין כוונה שאני אהיה ביחידת האבטחה של ראש הממשלה, נניח, במצבי. הכוונה להתאים אנשים - - -

<מיקי לוי (יש עתיד):>
למה? אתה יכול לעשות את זה טוב. מה אתה מדבר?

<אילן גילאון (מרצ):>
פעם רציתי להתקבל בתור מלצר ואמרו לי שהאנגלית שלי לא טובה. 

לא זו הכוונה. הכוונה – זה ממש נומרוס קלאוזוס, זה לתת מגן למספר. לא אנשים שחולים אז הם - - -, זה לא רלוונטי.
<יואב קיש (הליכוד):>
אני רוצה להתייחס רגע, ואני פונה לכל כוחות הביטחון בעניין הזה.  אני מבין שהתמונה היא כזו כרגע. אגב, גם בצה"ל קולטים אנשים לתפקידים מבצעיים באופן טבעי. זה אנשים שצריכים להיות כמעט ללא מוגבלויות. משם יש הגירה למינהלתי. זה התהליך לרוב העניין שקורה. מה שנוצר אז בתהליך הזה זה הדרה של בעלי מוגבלויות מהמקומות. 
מיקי, כבאי שחס וחלילה קרה לו אסון ונשרף וקיבל נכות של 40% נכנס לקטגוריה. הם כאילו מדברים על נכות שהיא קלה. היא לא נכות מהותית שאנחנו מדברים עליה. אם חס וחלילה במבצעי קרה למישהו מחלה או פתאום שמיעה, או לא יודע מה, אז הוא כן נכנס לקטגוריות שאנחנו מדברים עליהם. 

קודם כל, יש פה מהלך שאתם ככוחות הביטחון צריכים להבין את החוק. אנחנו משנים את האופן הזה שאתם תצטרכו לקלוט גם אנשים בעלי מוגבלויות ישירות למינהלתי. אם אתם חושבים שהחוק הזה לא יחייב אתכם למהלך הזה ותוכלו להמשיך להתנהל בצורה שתתנהלו, אז התשובה היא לא. פה כל חברי הכנסת יישרו קו כנגד הבקשה הזו. לכן, אני חושב שאתם צריכים לעשות מאוד שינוי. תבינו שאתם תצטרכו לקלוט בעלי מוגבלויות ישירות לתפקידים המינהלתיים שלכם.
<אילן גילאון (מרצ):>
כמעט כולם במינהלתיים.

<יואב קיש (הליכוד):>
אנחנו באנו הרבה מאוד לקראתכם. אנחנו כשלב ראשון החרגנו את כל הכוח המבצעי שזה עיקר הכוח שלכם, ובאמת בעניין הזה אנחנו מבינים ומגיעים להבנה. אבל אמרנו: בואו נעלה ל-7% בשני. אתם אומרים שאתם רוצים לקלוט אנשים עם פגיעה שלא מגיעה לקריטריונים, אבל עם פגיעה מסוימת. אגב, הם קיימים גם בשוק האזרחי. אותם אנשים גם בשוק האזרחי לא ייהנו מהחוק הזה. אז מה? זה שהוא כבאי וזה שהוא עצמאי אז הוא צריך כאילו שם בעצמאי להידפק במירכאות? סליחה על הביטוי. עם כל הכבוד, אמרנו עכשיו הצעה. אני לא הולך להיכנס לעוד דיון. אנחנו גומרים את זה ומעבירים את החוק הזה קריאה ראשונה. אנחנו יותר מדי מושכים את זה. הסחבת הזו היא בלתי נסבלת. אני מציע לכם לעשות היטב חושבים כי אחרת - - -
<היו"ר מאיר כהן:>
כל עוד זה תלוי בי אני אעזור למגמה הזו. לסיים אפשר.

<יואב קיש (הליכוד):>
אנחנו הצענו פה פשרה שמדברת על 5% רק במינהלתי. אם המשמעות היא שתקלטו אז תקלטו.

<היו"ר מאיר כהן:>
תודה. היועצת המשפטית.

<נעה בן שבת:>
אדוני, אולי אפשר להציע עוד הצעה. ההצעה מצד אחד אומרת לאנשים: אל תוציאו את האנשים רק בשביל לקלוט אותם בחזרה כי הרי האנשים האלה ייקלטו ויהיו אנשים עם מוגבלות בחוץ, אם אנחנו מדברים באמת על מוגבלות משמעותית.
<יואב קיש (הליכוד):>
מוגבלות נמוכה, לא משמעותית.

<נעה בן שבת:>
זהו, אבל לא לדבר על מוגבלות שהיא פחות מ-20%, אלא לדבר - - -. כמו שאנחנו מאפשרים 20% פלוס הליך שיקום או במוסד לביטוח לאומי או במשרד הכלכלה או בגורם אחר, וזו אחת מהחלופות שקיימת, להגיד: אם יש לאדם 20% נכות והוא עבר ועדה כזו, ועדה רפואית שאמרה לו שהוא לא יוכל להמשיך במבצעי אבל ימצאו לו תפקיד מינהלתי מתאים, זה משהו שהוא מאוד דומה לוועדת שיקום. 

<אילן גילאון (מרצ):>
למה אתם מסבכים את כל החוק, ריבונו של פתח תקווה? מה לעניין מינהלתי וללא מינהלתי? במשטרה יש 100,000 איש או 100 איש? מתוכם אחוז מסוים של אנשים צריך להיות מוגבל. אנחנו לא באים לקבוע מה הייעוד של האנשים האלה. אני מניח שרוב רובם יהיה במינהלתי. לספר את העניינים באופן הזה זה פשוט לסבך עד כדי כך את החוק.

<מיקי לוי (יש עתיד):>
היא צודקת.

<היו"ר מאיר כהן:>

הדברים של אילן ברורים והדברים של יואב. תגובה אחת של כוחות הביטחון להצעה של יואב קיש, ולהערכתי אנחנו יכולים להצביע על הסעיף הזה.
<עודד ברוק:>
אני רק אתן את הנתונים לשנת 2015. בשנת 2015 קלטנו 31 איש לתפקידים מינהליים. כרגע יש לנו 15 אנשים שיש להם נכויות שאנחנו מחפשים להם עבודה, ועוד 30 איש בוועדות רפואיות מחכים להחלטה. זאת אומרת, אני מחכה כבר עם 45 אנשים כאשר סך הכול קלטתי 30.
<היו"ר מאיר כהן:>
החשש הגדול מהדברים שאתם אומרים זה שבעצם החוק הזה הוא לא רלוונטי כי כל גוף יבוא ויגיד: תשמע, יש לי את המוגבלים שלי. לא, כנגד זה אנחנו רוצים לשנות. יש פה פשרה מצוינת, אני לא מבין למה אתם לא מקבלים אותה.

אדוני, בבקשה.

<צביקה גלבוע:>
שמי צביקה גלבוע מצה"ל. אנחנו העברנו עמדה כתובה מראש גם לחברי הכנסת המציעים. העניין של צה"ל הוא מעט שונה ממה שמוצג פה כיוון ששירות הקבע בצה"ל הוא מושתת וצומח מתוך שירות החובה שלו. להבדיל מיתר הגופים שקולטים את האנשים מבחוץ, שירות הקבע ממשיך רובו ככולו כרצף מתוך שירות החובה. שירות החובה בצה"ל - חיילים מתגייסים אליו מכוח חוק שירות ביטחון. בחוק שירות ביטחון קבוע מה הכללים לפיהם חיילים כשירים או לא כשירים רפואית לשירות. זה כללים שונים מכללים שקבועים לפי תקנות ביטוח לאומי, וכיוצא באלה. צה"ל ממעיט מאוד לגייס אנשים מהאזרחות. הא מקבל בעיקר את האנשים מתוך שירות החובה ברצף, ומעטים שבמעטים, ובפרט בתקופה שצה"ל כרגע נמצא בתוכנית קיצוצים מסיבית, אנחנו לא מקבלים. 
אני לא מדבר כרגע בכלל על המנגנון של ועדות רפואיות או רופא מוסמך, אם כן מוסמך או לא מוסמך. אני מדבר על המהות של צה"ל כגוף שמושתת על שירות החובה שלו. כשנדברנו מראש גם עם היועצת המשפטית אנחנו הבנו שהחוק לא התכוון לדון בכלל בשירות החובה שלו, זה היה ברור לכולנו. אבל מכיוון ששירות הקבע בצה"ל מושתת על שירות החובה, קשה להפריד ולנתק בין השניים. לכן, ההצעה לנו מאוד קשה כצה"ל ליישם אותה. אנחנו יודעים איך לקלוט אנשים כמתנדבים. יש חוק שירות ביטחון שקובע, יש סעיף ספציפי שמאפשר לאנשים להתנדב. אבל השירות הוא שירות התנדבותי. אנחנו לא יכולים כמו שההצעה מבקשת - - -
<איציק שמולי (המחנה הציוני):>
כל עוד צה"ל הוא צבא העם, ולמרות שיש מגמות בבית הזה לפעמים לשנות את המודל הזה, אבל כל עוד לא הוגדר אחרת, מה לעשות? השירות הצבאי הוא נדבך מרכזי בחיים של האזרחים פה. זה אומר משהו גם על מידת האחריות שיש לצבא ההגנה לישראל על היבטים נוספים של חיי האזרחים הצעירים שהם מעבר לשירות הצבאי עכשיו בהגנה על הגבולות. זה בא לידי ביטוי בפעילות החינוכית שאתם עושים, זה בא לידי ביטוי בפעילות מול העולים שאתם עושים. לכאורה אפשר לקחת את הדברים שלך כפשוטם ולהגיד: מה לנו וליוצאי אתיופיה? מה לנו ולחיילים משוחררים? מה לנו ולחיילים בודדים? אז למה אתם עושים את כל הדברים האלה? כי אתם מבינים שעל צבא ההגנה לישראל יש אחריות שהיא נוספת בכל מה שקשור לחברה הישראלית. לכן, אי-אפשר לקבל את הדברים שלך כפשוטם, שצבא הקבע נגזר מתוך שירות החובה, ולכן תשאירו אותנו במעגל סגור.

<נעה בן שבת:>
צריך להזכיר שלגבי הצבא יש לכם אפשרות לקבוע הגדרה: מהו אדם עם מוגבלות? ייקבעו התאמות בפקודות הצבא.
<איציק שמולי (המחנה הציוני):>
שזו פריבילגיה שלא ניתנה פה כמעט לאף אחד.

<צביקה גלבוע:>
אני מגיע לפה כבר בפעם השלישית, ובסיום הוועדה הקודמת, בגלל שבסופו של דבר הדיון התמצה לשעה לא הספקנו לנהל את השיח בצורה מסודרת.  אני דיברתי בסוף הדיון הקודם ולא זכיתי - - -

<היו"ר מאיר כהן:>
אבל שלחת את תגובתך, התייחסות?
<יואב קיש (הליכוד):>
אדוני היושב-ראש, אני מציע שבואו נעזוב רגע את צה"ל. בואו נשלים את כוחות הביטחון. אני רוצה להשלים את הנושא של כוחות הביטחון שהתחלנו בו ונחזור אליך. אתה קצת נכנסת לאמצע דיון.
<צביקה גלבוע:>
נכון, מכיוון שחברי הכנסת - - - התייחסו לצה"ל, ולכן נדרשתי. אני הצעתי גם ככל שנדרש לקיים דיון ייחודי עם ראש מחלקת הסגל של צה"ל שתציג את הדברים בצורה מקצועית נוספת כדי שחברי הכנסת המציעים יבינו את המורכבות שיש בדבר הזה.

<היו"ר מאיר כהן:>
אחרי הצגת דעתו של צה"ל, אני מבודד את צה"ל, מה ההסכמות אתו? שירדו ל - - -

<איציק שמולי (המחנה הציוני):>
ההסכמה המרכזית עם צה"ל זה שהוא קיבל את הפריבילגיה שאף אחד לא קיבל פה בחוק. לא רק באחוז, בעצם זה שהוא מגדיר לעצמו מיהו איש עם מוגבלות. אין פה אף אחד סביב השולחן שקיבל את הדבר הזה.

<צביקה גלבוע:>
לכאורה, מקריאת ההצעה עולה שבכלל צריך להתחייב ב-5%
<נעה בן שבת:>
צה"ל צריך מהאחוז הכללי, נכון.

<היו"ר מאיר כהן:>
בסעיף קטן (ג) כתוב: לעניין ההגדרה אדם עם מוגבלות משמעותית ייקבעו התאמות בפקודות הצבא. מה עוד אתה צריך?

<צביקה גלבוע:>
אני מסביר. שוב, אני נמצא במצב נתון, וההצעה מבקשת ממני לעמוד ברגע נתון ביעד מסוים של 5%, לצורך העניין. מכיוון שהיום אני לא קולט אנשים כמעט מתוך האזרחות, אני מקבל את אותם אנשים שצומחים מתוך שירות החובה ושירות הקבע, אני לא יכול לעמוד ביעד הזה. 
<איציק שמולי (המחנה הציוני):>
גם עיריית פתח תקווה וגם אוניברסיטת בן-גוריון לא קולטות מחר בבוקר עובדים, והן יצטרכו לעמוד בחוק הזה.

<צביקה גלבוע:>
אבל אין להן שירות חובה.

<איציק שמולי (המחנה הציוני):>
נו אז מה אם אין להן שירות חובה? יש להן מרצים בפנסיות, יש להן עובדים עם ותק. זה בדיוק אותו דבר.

<היו"ר מאיר כהן:>
אדוני, בבקשה. אחרי זה אנחנו עוברים לסיכום.

<ארי פלטיאל:>
ארי פלטיאל, הלשכה המרכזית לסטטיסטיקה. אני הופתעתי שבחוק לא מוזכר אגף השיקום של משרד הביטחון כקובע אחוזי נכות.

<נעה בן שבת:>
הוא גורם מוסמך על-פי דין לקבוע.

<ארי פלטיאל:>
הוא גורם מוסמך על-פי דין. אבל אם אני רואה את כל הניירות הנוספים של הגורמים הם צמודים לביטוח לאומי וכל מיני דברים נוספים.
<נעה בן שבת:>
לא רק לביטוח לאומי.

<ארי פלטיאל:>
הם לא מופרדים. כאשר עשינו את הדוח על נציבות שירות המדינה השתמשנו באופן נפרד בקביעות שלהם, ואתם מצמידים אותם לכל מיני גופים.

<נעה בן שבת:>
אני רוצה להראות לך שלמשל בסעיף 2 שאנחנו מדברים בו על נכות, גם נכות של 20% וגם שיקום, אנחנו מתייחסים גם שיקום לפי חוק הביטוח הלאומי וגם שיקום לפי חוק הנכים תגמולים ושיקום. זה שני הגופים. כמובן שגורם - - -

<ארי פלטיאל:>
מתוך הניסיון הסטטיסטי שלי עם הדברים, מה שכוחות הביטחון טוענים נכון גם לבתי חולים. רוב העובדים בבתי חולים הם אחיות ועובדים פיזיים שגם עליהם מאוד קשה לקלוט אנשים עם מוגבלות פיזית. לכן, האחוזים שם בפועל יותר נמוכים.
<אילן גילאון (מרצ):>
נו, באמת. או שאני באופן טרגי לא מבין על איזה חוק חתמתי או שאנשים באופן טרגי בכלל לא מבינים על מה אנחנו מדברים כאן. חייבים להבהיר את הדבר הזה כי כל מערכת תמצא לך פה את התירוצים שלה. חברים וחברות יקרים, אין בעולם שלנו אנשים מוגבלים ולא מוגבלים. יש מוגבלים, יש נשא עם מוגבלות, יש מוגבלים לפרקים, ויש אנשים שיתבגרו, יזדקנו, ויהיו מוגבלים. צריך לראות. אנחנו מתאימים היום בתקופה שלנו את הסביבה לאנשים ולא את האנשים לסביבה. לכן, כל התירוצים האלה - אני לא יכול להבין אותם. החוק הוא פשוט, הוא ברור לגמרי. צריך להגדיר בצד אחד מי הם האנשים המוגבלים, ובצד השני כמה כאלה צריכים להיות בכל מערכת שהיא ציבורית. לא מעניין אותי מה רמת הקושי שלה, מה תורם לה, מה לא תורם לה. מערכת ציבורית צריכה להפנים את כל האנשים האלה. במערכות הפרטיות צריך לתת אינסנטיב. מי שלא מבין את הדבר הזה כנראה ייתקל לכל אורך הדרך בכל מיני דברים. חבל, לא על זה אנחנו מדברים.
<היו"ר מאיר כהן:>
תודה רבה. אנשי הביטחון, תודה. שמענו אתכם.

שימו לב, אנחנו רוצים להצביע על סעיף קטן (ה) כסעיף 9א. שמענו מספיק. גברתי היועצת המשפטית.

<נעה בן שבת:>
אני רוצה להציג כמה שאלות שעלו. ראשית, האם אפשר להחליף פה את פסקאות (5) ו-(6) שנוגעות לאנשים זכאים לשירותי תמיכה לתקשורת ומי שמחזיק בתעודת עיוור בהגדרה יותר כללית שמדברת על כל מי שמוכר על-ידי משרד הרווחה והשירותים החברתיים לעניין האגף לטיפול באדם המפגר, האגף לטיפול באדם עם אוטיזם ואגף השיקום שזה כולל גם אנשים עיוורים וגם חירשים?
<יואב קיש (הליכוד):>
מה זה? תלוי מה רמת הנכות שם. זה כל הספקטרום?

<נעה בן שבת:>
שם זה כל הספקטרום. 

<יואב קיש (הליכוד):>
מי שיש לו לקות שמיעה מסוימת כבר נכנס לפה?

<נעה בן שבת:>
אני מבינה שזה הקריטריונים לסל תקשורת לפי מה שאתם אומרים.

<היו"ר מאיר כהן:>
משרד הרווחה.

<אדי וייס:>
לא רק אנשים שזקוקים לסל תקשורת, יש חירשים אחרים. ברגע שהם נכנסים, הבנתי שבפועל רוב האנשים הם אנשים שיש להם 40% ומעלה. יש כאלה גם כן מחירשים.

<יואב קיש (הליכוד):>
אני לא מכיר את הקריטריונים, אני לא רוצה שזה יהיה בדלת האחורית.

<היו"ר מאיר כהן:>
כשאתה אומר "רוב האנשים", אתה כבר מסייג את הדברים?

גברתי, בבקשה.

<כרמל סטינגר:>
כרמל סטינגר, מנהלת אגף השיקום בביטוח הלאומי. זה לא בהכרח. ישנם אנשים עם לקות שמיעה שלא ניגשו לוועדות בביטוח הלאומי. לא מקבלים אחוזי נכות ולא מקבלים קצבה, אבל הם זקוקים לסל תקשורת.

<נעה בן שבת:>
אבל ברגע שהם יקבלו סל תקשורת הם יהיו מוכרים על ידי מוסד הרווחה, ואז אנחנו מגיעים לשם.
<כרמל סטינגר:>
חשוב שהם לא ייפלו בין הכיסאות.

<נעה בן שבת:>
אבל השאלה – ואני מבינה שזה מה ששאל חבר הכנסת קיש - האם אתם יכולים לאשר שאנחנו לא מדברים בנכויות מאוד מאוד קלות.

<קריאה:>
ברגע שפונים אלינו בדרך כלל זה לא קל.

<היו"ר מאיר כהן:>
לא, לא. בוודאות לא. 

<נורית קורן (הליכוד):>
אבל צריך לזכור שיש אנשים עם לקות שמיעה שלא תמיד פונים, זו הבעיה. 

<יואב קיש (הליכוד):>
אני פשוט לא רוצה שזו תהיה דלת אחורית להכניס אנשים עם לקויות קלות.

<נעה בן שבת:>
אז זה לא מכניס. אז אנחנו נשנה את ה- - -
<יואב קיש (הליכוד):>
אם לא, אז אין בעיה.

<היו"ר מאיר כהן:>
לפני שאנחנו עוברים להצבעה, יש עוד מה להגיד?

<נעה בן שבת:>
השאלה לגבי ההצעה השנייה – אם אפשר בפסקה (2) כשאנחנו מדברים על ועדות שיקום אנחנו מדברים על אדם שרופא מוסמך או גורם מוסמך לפי כל דין, מוסמך לאשר נכות לפי כל דין, אישר שיש לו 20% נכות. אמרנו שהוא נמצא או בשיקום של המוסד לביטוח לאומי, משרד הביטחון, או בשיקום על-ידי גורם של משרד הכלכלה והתעשייה, או האם אפשר לעניין הזה להכיר גם בוועדה הרפואית של המשטרה או ועדות רפואיות - - -?

<יואב קיש (הליכוד):>
אני בעד. זה יפתור להם גם את ה- - -. אבל אתם צריכים לגמור את זה היום, אחרת אנחנו - - -
<היו"ר מאיר כהן:>
אוקי.

<נעה בן שבת:>
 זו ההחלטה.
<היו"ר מאיר כהן:>
זו ההחלטה.

<יואב קיש (הליכוד):>
אז אני בעד.

<נורית קורן (הליכוד):>
אנחנו מצביעים על זה. כן, גם אני בעד.

<היו"ר מאיר כהן:>
אחיה, אתה כבר פעם שלישית מדבר, אח שלי. אנחנו רוצים להתקדם. אתם רוצים את החוק הזה עכשיו או בעוד חצי שנה?

<אחיה קמארה:>
לדעתי, לא צריך את (3) ו-(4) כי מי שזכאי לשכר מינימום ממילא בפנים ומי שמשתכר ממילא בפנים.

<היו"ר מאיר כהן:>
לא, אני לא מסכים איתך. עזוב, זה לא משנה לעניין.
אדוני ממד"א, בבקשה.

<יחזקאל פריד:>
יחזקאל פריד. אנחנו פנינו בהמלצת הוועדה למחקר בביטוח הלאומי לקבל נתונים על בעלי מוגבלויות מבחינת מגן דוד אדום, מי שעובד אצלנו. אנחנו עדיין לא קיבלנו מהם שום תשובה ואנחנו לא יכולים להתחיל. אנחנו מאוד רוצים כמובן ליישם את החוק ולעבוד על-פיו, אבל אנחנו לא יכולים אפילו להתחיל כי אין לנו שום מידע על כך.

האם כל הוועדות של המשטרה והצבא והכול מקובל גם על מגן דוד? זאת אומרת, ה-40% של קליטה לעבודה, האם אנחנו צריכים ליישם גם את העניין של אם מישהו מגיע מהמשטרה עם 40% אחרי שהוא ישב בוועדה, האם הוא יכול להיקלט גם אלינו או שאנחנו אך ורק על המוסד לביטוח לאומי לפי 40%?
<נעה בן שבת:>
אבל מה אמרה ועדת רפואית של המשטרה? היא אמרה למשטרה: פטרי את האדם הזה, את לא יכולה למצוא לו מקום. היא לא יכולה להיחשב כוועדת שיקום אצלך, לגביך.

<יחזקאל פריד:>
לא. השאלה שלי – ה-40% בביטוח לאומי, אינני יודע האם יש קורלציה בין ה-40% של ביטוח לאומי לוועדות אחרות של גורמי ביטחון, ה-40%. 

<יואב קיש (הליכוד):>
אתה מערבב פה שני דברים. אני רוצה להבהיר לך שהקריטריונים האלה הם חלוקים לכמה אפשרויות: אחד – 40% ביטוח לאומי. פה אין שום קשר לגורמי הביטחון. 

עכשיו אתה שואל על הקריטריון השני, שם את ה-40% בצד. 20%, אבל בכפוף להכרה של אחד מהדברים. אתה שואל: האם, למשל, כפי שהכרנו בוועדה פנימית של המשטרה או של הכבאים, גם לך לצורך העניין במקום הזה כאדם זכאי במקום הזו – זו השאלה. אני לא יודע אם אתה בכלל מקבל את האינפורמציה שהוא מוכר בוועדה של - - -

<נעה בן שבת:>
הוא לא אמור לקבל.

<יואב קיש (הליכוד):>
לא מקבל.

<יחזקאל פריד:>
אבל יחליט מישהו מכוחות הביטחון לעבור למד"א והוא יציג מסמך של האחוזים שהוא קיבל, האם הוא - - -?
<יואב קיש (הליכוד):>
כן, הוא עונה לקריטריונים. לא דיברנו איפה הוא מועסק. לצורך העניין, גם אם הוא הולך לעבוד בעיריית רמת גן הוא אמור ליפול ב- - -

<היו"ר מאיר כהן:>
אני רוצה להצביע על סעיף 9א, סעיף (ה) עם - - -
<דן אורן:>
אדוני היושב-ראש, ההצבעה היא רק על הסעיף הקטן הזה כי לגבי סעיפים קטנים אחרים יש לנו הערה.

<היו"ר מאיר כהן:>
רק על זה. מי בעד עם התוספות של הניסוחים? מי נגד? מי נמנע?

הצבעה
בעד – פה אחד.
סעיף 9א(ה) אושר.
<היו"ר מאיר כהן:>
הסעיף אושר. אנחנו עוברים הלאה.

<יואב קיש (הליכוד):>
סליחה שאני עוצר. אם אנחנו מדברים על 5% אז, אז בסעיף הזה גם יש 7% למגן דוד, או שאני טועה.

<היו"ר מאיר כהן:>
לא שינינו דבר.

<נעה בן שבת:>
בסעיף קטן (ו), זה הסעיף הבא, מדובר באמת גם על ה-7% גם על אגודת דוד מגן אדום.

<היו"ר מאיר כהן:>
עוד לא הגענו לשם. אנחנו מדברים על (ה). עכשיו אנחנו עוברים לסעיף קטן (ו).

<נעה בן שבת:>
אני רק רוצה להזכיר שאנחנו הוספנו פה משהו לפני כן, הוראות הדיווח אז כתבנו על זה גם כן (ה). אנחנו דיברנו על (ה) שדיברנו עליו. 

<היו"ר מאיר כהן:>
כן, קראנו. 

<נעה בן שבת:>
סעיף קטן (ו) מדבר שהוראות סעיף זה יוחלו לעניין הגופים שלהלן:  משטרת ישראל  - במניין כלל העובדים לא יובא בחשבון שוטר בתפקיד מבצעי, ושיעור הייצוג ההולם מיתרת העובדים יהיה 5% - - -
<היו"ר מאיר כהן:>
5%.

<נעה בן שבת:>
- - - וכך לגבי שירות בתי הסוהר. רשות כבאות והצלה – אני לא אקרא שוב כי קראנו בדיון הקודם. רשות כבאות והצלה – במניין כלל העובדים לא יובא בחשבון,  והתיקון שהתבקש לעשות זה: עובד בתפקיד מבצעי, ושיעור הייצוג ההולם מיתרת העובדים יהיה 7%, כי הוסבר לנו שיש קציני כבאות והצלה שהם גם בחלק המינהלי של הרשות.

<עודד ברוק:>
אני מציע שבמקום: "עובד בתפקיד מבצעי", יהיה: העובדים בתפקידים המינהליים - כאילו הפוך, ואז לא יהיה ויכוח.

<יואב קיש (הליכוד):>
מה יש לכם חוץ ממבצעי ומינהלי?

<עודד ברוק:>
יש לנו, למשל, את תומכי הלחימה שלנו שהם אלה שנמצאים בשטח גם כן.  למשל, ללוגיסטיקה.

<יואב קיש (הליכוד):>
אוקי. אז יש לך כאילו המבצעי שזה הלוחם, תומך מבצעי כזה לצורך העניין.

<עודד ברוק:>
תומך מבצעי זה אנשי החומרים המסוכנים, אנשי הלוגיסטיקה, והמינהלי.
<יואב קיש (הליכוד):>
לוגיסטיקה – למה הוא - - -?

<עודד ברוק:>
הוא נמצא בשטח עם האנשים עם הציוד. 

<נעה בן שבת:>
עדיף להגיד: עובד מבצעי או תומך מבצעי?

<יואב קיש (הליכוד):>
לא. אני פשוט לא רוצה לראות שאם אנחנו הולכים למינהלי יש עוד קטגוריות.

<איציק שמולי (המחנה הציוני):>
אתה יודע לתת לנו באחוזים את התפלגות העובדים לפי הקטגוריות שציינת?

<שמעון לייני:>
במינהלי יש לנו קרוב ל-9%, במינהלי יש לנו בערך 320 איש. כל יתר הקטגוריות זה קרוב ל-90% ומשהו שהם במבצעי ותומך לחימה. הכבאות מושתתת על טהרת המבצעי.

<היו"ר מאיר כהן:>
בסדר גמור.

<יואב קיש (הליכוד):>
איך אתה מגדיר את מהנדס חשמל אצלך, ואני לא יודע אם יש לך.

<שמעון לייני:>
אין לנו מהנדס חשמל.

<יואב קיש (הליכוד):>
אין לך מהנדס בכלל?

<שמעון לייני:>
יש לנו הנדסאים מהנדסים שהם עושים עבודת שטח.

<יואב קיש (הליכוד):>
מה למשל?

<שמעון לייני:>
הם הולכים לאתרים, לבניינים, לרישוי עסקים, לכל המקומות האלה. זה עבודה שהיא כל היום בשטח. 

<יואב קיש (הליכוד):>
מה הבעיה? זה כמו עירייה. גם לעירייה יש רישוי.

<שמעון לייני:>
זה כמו פקחים, אבל בכל המבנים, אתרים, מה שקשור לרישוי ופיקוח.

<נורית קורן (הליכוד):>
אדם הולך ויש לו יד לא בסדר או ראש לא בסדר, גם יכול להיות. זה גם מינהלה, מבחינתנו. זה סוג של מינהלי.
<שמעון לייני:>
אגב, רוב האנשים בתפקידים האלה זה אנשים שירדו ממבצעי.

<איציק שמולי (המחנה הציוני):>
בסדר, את הגשר הזה עברנו כבר.

<שמעון לייני:>
רובם בכלל באו מפנימי - - -

<היו"ר מאיר כהן:>
תודה, אדוני. גברתי.
<בר לוי:>
בר מהלשכה המשפטית של ביטחון פנים. אנחנו נבקש את השינוי שככל שתסכימו עליו לגבי כב"ה שיהיה גם לגבי שב"ס ומשטרה – שזה יהיה על דרך הפוך. שזה יהיה מינהלי ולא - - -

<איציק שמולי (המחנה הציוני):>
אני לא מבין. נראה לי שאני מפספס פה משהו. אולי תסבירי לי מה הכוונה. אני רוצה שההגדרה תישאר כפי שהיא בחוק.

<בר לוי:>
הכוונה היא להחריג מינהלי ולא את המבצעי. כיוון שכמו שעודד הסביר, גם במשטרה וגם בשב"ס יש אנשים שהם לא בתפקידים מבצעיים וגם לא בתפקידים מינהלתיים, כמו: לוגיסטיקה, מודיעין, ואז פשוט שהכול יוחל מהמינהלי.

<יואב קיש (הליכוד):>
לא, לא.

<היו"ר מאיר כהן:>
לא, זה גורף מאוד. 

<איציק שמולי (המחנה הציוני):>
אדוני היושב-ראש, אני מבקש כאחד מהמציעים להשאיר את ההגדרה כפי שהיא עכשיו בחוק ולא להחריג אף אחד מהגופים.

<היו"ר מאיר כהן:>
כפי שהיא נקראה על-ידי נועה.

<איציק שמולי (המחנה הציוני):>
בדיוק.

<נעה בן שבת:>
אז אנחנו אומרים: למעט עובד בתפקיד מבצעי.

<איציק שמולי (המחנה הציוני):>
כן.

<היו"ר מאיר כהן:>
סעיף (4), בבקשה, תקראי.

<נעה בן שבת:>
"(4) אגודת מגן דוד אדום – במניין כלל העובדים לא יובא בחשבון עובד בתפקיד מבצעי", גם כן, במקום הפירוט של כונן או נהג אמבולנס, גם מד"א ביקש – "ושיעור הייצוג ההולם מיתרת העובדים יהיה 5%", גם כן לגבי מד"א.
<יחזקאל פריד:>
מה בדבר הפנייה שלנו לביטוח לאומי שלא קבלנו תשובה?
<נעה בן שבת:>
אם אפשר להמתין ולהגיע לסעיף הרלוונטי.

פסקה (5) נוגעת לצבא ההגנה לישראל. קודם התייחסו. למעשה, אין פה כרגע שינוי בנוסח. השאלה אם - - -
<צביקה גלבוע:>
אנחנו ביקשנו שככל שנשכנע את חברי הכנסת המציעים להביא את ראש מחלקת הסגל בצה"ל שתציג את הנתונים לגבי שירות החובה ושירות הקבע שתבינו.
<היו"ר מאיר כהן:>
אנחנו יכולים לעשות את זה אחרי קריאה ראשונה, אדוני. אנחנו נעשה.

<צביקה גלבוע:>
אני מבין, אבל תוך ההסתייגות שלנו מהנוסח.

<היו"ר מאיר כהן:>
לא, אנחנו לא יכולים עכשיו לתקוע חוק כי אתה רוצה להביא.

<יואב קיש (הליכוד):>
לפרוטוקול זה נאמר. נדון בזה בין קריאה ראשונה.

<היו"ר מאיר כהן:>
זה נשמע לפרוטוקול, וזה יובא בחשבון בין קריאה ראשונה לקריאה שנייה.

<משה אלפנדרי:>
עו"ד משה אלפנדרי, הייעוץ המשפטי של המשטרה. אני רוצה להתייחס בנוגע למכסה למשטרה. לו למען הפרוטוקול, אין לנו, לפחות לחברים שנמצאים כאן מהמשטרה, סמכות להביע הסכמה גם ל-5% מהמכסה. היכולת האמיתית של המשטרה זה מכסה של סביב ה-3%. אני רוצה לציין שיש לנו היום 23% מכלל המשרתים במשטרה במגזר היהודי של המשטרה, מגזר מבצעי של המשטרה, - - -
<איציק שמולי (המחנה הציוני):>
אתה מדבר על 3% מהסך הכול?
<משה אלפנדרי:>
מהמינהלה.

<איציק שמולי (המחנה הציוני):>
אתה מבין מה קורה? אחד מבקש שבעה, אנחנו מסכימים. אחרי זה יורדים לחמישה, אנחנו מסכימים. עכשיו המשטרה אומרים שלושה, ואחרי זה - - - שיגידו לנו: טוב, תחילו גם עלינו. זה המשחק פה – אין.

<היו"ר מאיר כהן:>
זה לא מונע ממנו להגיד את הדברים שלו, אנחנו נקבל החלטות. אנחנו המצביעים. בבקשה, אדוני דבר.

<משה אלפנדרי:>
צריך רק לקחת בחשבון שאנחנו מייצרים מוגבלים. 83% מהאנשים שלנו משרתים בשטח, מייצרים מוגבלים. אנחנו צריכים לייצר לעצמנו איזשהו כר של תקנים מספק לצורך קליטה של אותם אנשים.

<יואב קיש (הליכוד):>
ראשית, זה נשמע לא טוב. 

<היו"ר מאיר כהן:>
תמצא לך ניסוחים יותר נחמדים מאשר "מייצרים מוגבלים" כי זה מכעיס פה את האנשים. בסדר, עשית את זה בתום לב. 

<צדוק כמה: >
צדוק כמה, אני מהרפואה במשטרת ישראל. אני רוצה להגיד שגם אנשי המינהלה במשטרת ישראל מהווים עתודה לכוח המבצעי. אם עכשיו אנחנו צריכים תגבור מסוים, כל הכוחות, גם אותו מהנדס במשרד, יוצא למחסום או יוצא לבצע את העבודה. לכן, צריך לזכור שאנשי המינהלה במשטרה הם - - -

<היו"ר מאיר כהן:>
תודה. בסדר גמור.

גברתי, גמרנו את סעיף (5) – צבא ההגנה לישראל.

<נעה בן שבת:>
הקראנו פעם שעברה.

<היו"ר מאיר כהן:>
אדוני, בבקשה.

<דן לנדאו:>
דן לנדאו, רכבת ישראל. אנחנו ארגון שבדומה לסיפור המבצעי, 75% מהאנשים שלנו הם אנשים תפעוליים שנמצאים בשטח. 25% הם אנשי מטה בגדול – זו החלוקה. מקובל עלינו כל מה שתחליטו לגבי הגופים הביטחוניים. אנחנו רק חושבים שכפי שיש החרגה לגבי השאלה של מבצעי מול מינהלי צריכה להיות החרגה דומה. אנחנו מוכנים להיות כפופים לכל קווטה שתגדירו.
<יואב קיש (הליכוד):>
תסביר מה העניין המבצעי ברכבת ישראל?

<דן לנדאו:>
העניין התפעולי הוא ש-75% מהאנשים שלנו נמצאים בשטח. בשטח זה ברכבות, בשטח זה במסילות, בשטח זה בתפר שבין הרכבות למסילות, בתחנות, ורק 25% נמצאים ב - - -
<יואב קיש (הליכוד):>
מה הבעיה להיות בתחנה?

<דן לנדאו:>
למשל, אדם שהוא מוגבל לא יכול לסייע לבעל מוגבלות לעלות על רכבת. 

<נורית קורן (הליכוד):>
תלוי איזה מוגבלות.

<איציק שמולי (המחנה הציוני):>
מר לנדאו, אתה מפספס את העניין. אנחנו הסכמנו כמציעים להחריג את הדרג המבצעי בכוחות הביטחון, לא כי אנחנו עושים להם טובה, אלא כי אנחנו מבינים שזה עיקר הכוח שלהם. בסוף הדיון האמיתי פה הוא על האחוז. האם אתה לוקח את זה מכלל הכוח של משטרת ישראל או רק מעובדי המינהלה? זה הסיפור. כמו שאתה בא לפה ואתה משמיע איזשהו טיעון שיכול להישמע הגיוני, למה שלא תבוא לפה עיריית רמת גן מחר בבוקר ותגיד לנו: רגע, תחתכו לנו מהמכסה את מגזמי העצים? אין. בכל גוף יש אנשים ש - - -

<דן לנדאו:>
אבל לא בשיעורים האלה.

<היו"ר מאיר כהן:>
מה ההבדל? מה זה "לא בשיעורים האלה"?

<דן לנדאו:>
ההבדל הוא שאנחנו ארגון ש-75% מנו נמצא בשטח לעומת הארגונים האחרים שחבר הכנסת ציין שרוב האנשים הם אנשי מטה. בדומה לכוחות הביטחון אנחנו יכולים, ואנחנו כבר מוכיחים את עצמנו בעניין הזה מבחינת השמה, אנחנו במקום מצוין לעומת חברות ממשלתיות אחרות - - - 

<נורית קורן (הליכוד):>
כמה עובדים כאלה יש אצלכם?

<דן לנדאו:>
שוב, אני לא יודע לתת חיתוך לגבי חומרת הנכות. אבל אנחנו היום מתקרבים ל-4% השמה של אנשים עם אחוזי נכות.

<נורית קורן (הליכוד):>
יופי, אז עוד 3% ממה לא יפריע לכם.

<דן לנדאו:>
נכון, אבל אנחנו לא נעמוד ב-40% – בדיוק אותו דיון של כוחות הביטחון. 
אני רוצה להציע, וזה יכול להיות גם בתקנות של שר העבודה והרווחה, איך שאתם תגדירו, אבל שתהיה האפשרות להחיל את העיקרון שמוחל על כוחות הביטחון גם על ארגונים שעיקרם - - -

<היו"ר מאיר כהן:>
לא, אני אישית אומר לא. אם אחרים חושבים כן אז יגידו. אי-אפשר להחיל את ההסכמות עם כוחות הביטחון על כל גוף שיבוא סביב השולחן הזה. יש בכל זאת משהו מאוד מיוחד אצל כוחות הביטחון שהביא את המציעים כן להסכים להורדת אחוז כזה או אחר. אני לא חושב. אבל בבקשה תביעו את דעתכם.
נורית, בבקשה.

<נורית קורן (הליכוד):>
אני יושבת עכשיו פה ושומעת את האנשים. אני בטוחה שאם לאחד מהאנשים פה היה ילד כזה בבית והוא היה רוצה לדאוג שהוא יצא לעבוד, אף אחד לא היה מבקש מאתנו להוריד פה את האחוזים. זה פשוט מקומם אותי. אתם יודעים מה עושה משפחה שיש לה ילד בן 21 או בן 24? היא לא עושה אתו כלום למרות שהוא יכול לעבוד ולעשות הכול. אנחנו כל הזמן רואים שאולי יש מישהו שיושב על כיסא גלגלים והוא מוגבל. אבל תקשיבו, יש כל כך הרבה מוגבלויות, אפשר לעשות. הם צריכים לעבוד ולהיכנס לשוק העבודה. תפסיקו עם זה, גם משרדי הממשלה וגם מקומות ציבוריים – מספיק.
<היו"ר מאיר כהן:>
משרד הפנים, בבקשה.
<מרגלית בוטרמן:>
מרגלית בוטרמן, הלשכה המשפטית במשרד הפנים. לצערנו, לא היינו בדיונים הקודמים.

<היו"ר מאיר כהן:>
הוזמנתם.

<מרגלית בוטרמן:>
לא יודעת, לי לא הודיעו. בכל אופן, גם ברשויות המקומיות, ואני מבינה שיו"ר הוועדה כבר התייחס לזה, ישנם הרבה עובדי שטח, עובדי כפיים, סייעות שאמורות לסייע לאנשים עם מוגבלות.
<איציק שמולי (המחנה הציוני):>
הדרג המבצעי של עיריית רמת גן.

<מרגלית בוטרמן:>
נכון, גם בעיריית רמת גן וגם ברשויות אחרות. זה אחוז די גבוה מהעובדים. אנחנו חושבים שצריך להוריד את האחוז הזה לגבי העובדים שצריכים התאמות, או לשנות את אחוזי הנכות. שוב, מעבר לעובדה שבאמת אחוז מאוד גבוה של עובדים - - -

<איציק שמולי (המחנה הציוני):>
את יודעת כמה תושבים בעלי מוגבלות יש בעיריית רמת גן?

<מרגלית בוטרמן:>
לא, אני לא יודעת.

<איציק שמולי (המחנה הציוני):>
זה התפקיד של עיריית רמת גן לדאוג להם?

<היו"ר מאיר כהן:>
איציק, תן לה לסיים. זה מקומם, תן לה לסיים.

<מרגלית בוטרמן:>
יש אנשים שלא פונים לביטוח לאומי למרות שיש להם נכויות כי זה לא ברמה שזה יעזור להם כלכלית. לכן, אין להם מוטיבציה. 

<היו"ר מאיר כהן:>
גברתי, צר לי להתפרץ לדברייך. הייתי ראש עיר. זה המקום שבו פשוט צריך לשתוק ולקלוט. אם אני הייתי המציע דווקא ברשויות הייתי מעלה את האחוז ולא הייתי בא לכאן ומעז לבקש ולספר לי על מבצעי ולא מבצעי, באמת.
<מרגלית בוטרמן:>
החלטת הממשלה לתמוך בהצעה הזו היא בתיאום עם משרדי הממשלה.

<היו"ר מאיר כהן:>
אוקי, אז אמרתם. אז מה?

<מרגלית בוטרמן:>
אבל זה בתיאום. לא רק שאנחנו נגיד, החוק צריך להיות מתואם.

<איציק שמולי (המחנה הציוני):>
סליחה, היינו בשתיים או בשלוש ישיבות תיאום. זה שאת לא הגעת זה לא הבעיה שלי.

<מרגלית בוטרמן:>
לא הזמינו - - -

<איציק שמולי (המחנה הציוני):>
אני בינתיים בכנסת לא אחראי על ההזמנות.

<נורית קורן (הליכוד):>
כולם מוזמנים, אין מצב.

<מרגלית בוטרמן:>
אנחנו מדברים על אחוזי המשרות ויש גם רשויות שהן בתוכניות הבראה עם חשב מלווה או ועדות ממונות שיש להן הקפאה של קליטת עובדים, וגם את זה צריך לקחת בחשבון בחוק הזה ולדחות את ה- - -

<היו"ר מאיר כהן:>
במקום שיש הקפאה של קליטת עובדים יש הקפאה של קליטת עובדים. אבל כשהוא יסיים את תקופת ההבראה - - -

<יואב קיש (הליכוד):>
יהיה סעיף של החלה, בקצב ההחלה. נגדיר שם אולי שאם יש מקומות בהקפאה של קליטה אז נתחשב.

<היו"ר מאיר כהן:>
תודה, גברתי. בבקשה, גברתי.

<רעות גולדשטיין:>
רעות גולדשטיין, עמותת "ההשראה שלי". אני רוצה להגיב גם על דבריה של הגברת מעיריית רמת גן, וגם על הדברים הקשים, אך נכונים, של אותה בחורה שהתקוממה פה על העסקה של אנשים עם מוגבלויות.

אנחנו הרי מדברים כל הזמן  על תעסוקה של אנשים עם מוגבלויות ורוצים להגביר את השתלבותם בחברה ולתת להם אפשרות כן להשתכר בכבוד. אז לבוא ולהגיד להוריד את הכמות ואת האחוז בגלל אי אלו חוקים או תקנות של משטרת ישראל ושל הצבא, אני חושבת שזה מקומם ומבזה. אני בתור אדם עם מוגבלות יודעת שכדי למצוא מקום עבודה הולם ולא להסתמך על ביטוח לאומי כי אי-אפשר להסתמך עליו, אני צריכה לעשות שמיניות באוויר. אז על אחת כמה וכמה גוף כזה יכול להתאים עצמו לאדם עם מוגבלות, גם אם הוא צריך התאמות מיוחדות, עם כל הקושי המבצעי. 
<היו"ר מאיר כהן:>
תודה רבה. חן, בבקשה.

<חן:>
מדברת חן - - -, ואני מדברת בשם הבעל שלי. אתמול הוא היה אמור להתקבל לעירייה ולא קיבלו כי אין נגישות ליחידת המחשבים. 

<היו"ר מאיר כהן:>
אין נגישות ליחידת המחשבים בעירייה, ובגלל זה בעלך לא מתקבל לשם.

<חן:>
כן, זה רק מראה לכם. זה פשוט נוח לא לקבל.

<היו"ר מאיר כהן:>
נכון, אנחנו יודעים את זה. חן, תודה רבה.

ולאדי, בבקשה.

<ולאדי גור ארי:>
 עו"ד ולאדי גור ארי, נציג "סיכוי שווה". אני יושב כאן כבר קרוב לשעה ואני מסתכל על האנשים המכובדים שמדברים כאן. המשפט הכי פשוט שהם רוצים להגיד והם מנסים לא להגיד אותו: אנחנו רוצים מקומות עבודה ברשויות, בעיריות, שהם יהיו נקיים מאנשים עם מוגבלות. פשוט מנסים לייפות פה מציאות. בהתחלה זה מתחיל מהצבא ואחרי זה זה עובר לעיריות.

אנחנו ב"סיכוי שווה" חושבים שהמפכה שהולכת לקרות כאן חייבת לקבל שיניים. אתם - חברי הכנסת - אלה שיכולים לתת את השיניים האלה. כשאנחנו מדברים על שיניים לחוק הזה זה כמה נקודות בולטות: ראשית, להחריג כמה שפחות את גופי הצבא. הם באמת חלק מהמדינה הזו. לא יכול להיות שיישב פה בן אדם ויגיד: אנחנו מחייבים התנדבות, ולכן אנחנו לא קולטים בצורה זו או אחרת. צריך לגייס אנשים עם מוגבלות גם לצבא. זה חלק מתהליך החברות שלהם. אל תנדו אותם מפה. האנשים האלה יכולים לתרום בהרבה מאוד תפקידים. לא מזמן שמענו על בן אדם ששירת ב-8200. אז מה קרה? הוא לא יכול להיות באף תפקיד אחר? 

אם אנחנו חוזרים לעולם התעסוקה אז צריך להיות ברור שמי שקולט אדם עם מוגבלות לעבודה הוא צריך לשלם לו שכר מינימום לפחות. אני, למשל, משמש כעורך דין בחברת החשמל ואני מקבל שכר שהוא שכר הולם לכישורים שלי וליכולות שלי. תסבירו לי במה אני שונה מאדם אחר? יש פה מישהו שיכול להסביר לי במה אני שונה?

<היו"ר מאיר כהן:>
תודה רבה. אני עובר להצבעה לסעיף (ו) לסעיפים האלה. 

<יואב קיש (הליכוד):>
הורדנו את זה ל-5%.

<היו"ר מאיר כהן:>
כן, כן. סעיף (ו) עם ההערה של המשטרה. סעיף (ו), סעיפים קטנים (1), (2), (3), (4) ו-(5). 

<איציק שמולי (המחנה הציוני):>
רק את השב"ס ואת המשטרה?

<היו"ר מאיר כהן:>
לא, לא.

<יואב קיש (הליכוד):>
לא. כל ה - - -

<נעה בן שבת:>
לא.  - - -,  כבאות וגם מגן דוד אדום – כולם 5%.

<היו"ר מאיר כהן:>
כן. מי בעד? מי נגד? נמנעים?

הצבעה
בעד –  פה אחד
סעיף (ו)(1),(2),(3),(4) ו-(5) אושר.
<היו"ר מאיר כהן:>
 הסעיף אושר.

<נעה בן שבת:>
נושא נוסף שנדון בדיון הקודם, והוזכר פה גם על-ידי מד"א, הוא כיצד אנחנו מקבלים את הנתונים שהאדם הוא אדם עם מוגבלות. אנחנו מדברים על פסקה (2). להזכירכם, פסקה (1) אומרת שב-31 למרץ בכל שנה המעסיק שהוא גוף ציבורי לפי סעיף 9 לחוק צריך למסור לשר לממונה ולנציבות דין וחשבון שנתי על הייצוג ההולם של האנשים עם מוגבלות משמעותית אצלו, בקרב עובדיו. השאלה עכשיו היא איך הוא מקבל את הדיווח הזה.
מה שמוצע פה – אנחנו הבנו שהלשכה המרכזית לסטטיסטיקה בדקה לגבי כל משרדי הממשלה  - - -
<ארי פלטיאל:>
לא כל משרדי הממשלה.

<נעה בן שבת:>
אולי תוכל להבהיר. אני ראיתי ואני פשוט מסתמכת על המסמך. אם אני לא מדייקת, אני מתנצלת.

<היו"ר מאיר כהן:>
תיכף נשמע את אדוני.
<נעה בן שבת:>
היא בדקה לגבי משרדי הממשלה את אחוז הייצוג ההולם תוך כדי הצלבות. קיבלה מספרי זהות של העובדים. העבירה אותם עם מספרי זהות נוספים כדי לא לאפשר זהות של אנשים לגורמים השונים שהוגדרו לה מראש לצורך ההגדרה "אדם עם מוגבלות" שהיא בדקה, נגיד המוסד לביטוח לאומי ומשרד הביטחון וגורמים נוספים. על-פי זה היא החזירה לכל גוף נתון כמה אחוז הייצוג ההולם שהיא עשתה. לכן, הצענו פה שתהיה אפשרות לפנות אליהם, ללמ"ס, ולבקש מהם לבצע את המנגנון הזה.

<ארי פלטיאל:>
ארי פלטיאל, הלשכה המרכזית לסטטיסטיקה. אני ביצעתי את הדוח הזה בפעם הראשונה ב-2004 ואחר כך ב-2010 ו-2014. זה אמור להיות דוח קבוע כל שנה שאנחנו בצענו בזמנו רק עבור נציבות שירות המדינה, לא כולל משרד הביטחון ועוד גופים ביטחוניים שלא היינו יכולים לקבל את תעודות הזהות של האנשים שם. עשינו את זה לפי ההגדרה של "אדם עם מוגבלות" שנקבעה אז אד-הוק ב-2004 שדומה להגדרות שנמצאות כאן, לא חופפת לחלוטין. ההגדרה הזו תלויה בקיום מאגרים עם תעודות הזהות האלה של האנשים שמקבלים שירותים, ולא כל ההגדרות שנמצאות בחוק כאן יש עליהן מאגרים כאלה. אני רוצה להגיד לכם שזה כך. 

<נעה בן שבת:>
אתה אומר: משרד הרווחה - יכול להיות שאין לו מאגר של האנשים שהוא מכיר בהם?

<ארי פלטיאל:>
לא. משרד הרווחה של עיוורים וחירשים בוודאי שכן. אבל יש כל מיני הגדרות פרטניות כאן בחוק שאני לא בטוח שיש ציונים כאלה בתוך המאגרים. זה עניין מבחינתי כסטטיסטיקאי טריוויאלי, רק שתדעו שזה קיים.

<נעה בן שבת:>
הוא אומר, למשל, ועדת שיקום משרד הכלכלה והתעשייה או מרכז שיקום כזה, יכול להיות שאין לה מאגר. אבל היא תכין מאגר.
<היו"ר מאיר כהן:>
כהיערכות לחוק יצטרכו מסדי נתונים - - -

<ארי פלטיאל:>
כשיהיו לו נתונים הוא יוכל לעשות סטטיסטיקה, כשאין אנחנו לא יכולים – זה העניין. בכל מקרה, עשינו את הדבר הזה. אנחנו לא מוסרים את הנתונים חזרה למשרדים. אנחנו עושים סטטיסטיקה, ובסטטיסטיקה אנחנו שומרים על כללי הסטטיסטיקה. זה שמירת הפרטיות וכו'. זאת אומרת, אנחנו נהיים אגרגטים. לפעמים האגרגטים האלה קטנים מדי כדי לדווח על משרד מסוים מפני שהוא קטן מדי וכו', ואפשר להגיע לזהות שם אנשים.

התפקיד שלנו הוא סטטיסטיקה ולא מסירת נתונים מינהליים לגופים אחרים. לכן, אם היו שואלים אותי כסטטיסטיקאי איך לעשות את זה הייתי עובד על מדגמים. לא הייתי נכנס בכלל למאגרים שלמים של משרד, משרד, משרד.

בכל מקרה חשוב לדעת שהתפקיד של הלשכה המרכזית לסטטיסטיקה הוא לא היום ולא יכול להיות בעתיד למסור דיווח מפורט על משרד אד-הוק, כמו שאנחנו לא נותנים את המחירים לסוכנות רמי לוי פה, לסוכנות רמי לוי שם. אנחנו נותנים נתונים כלליים. החוק הזה מייעד ללשכה תפקיד שהוא לא התפקיד של הלשכה המרכזית לסטטיסטיקה. אבל מעבר לזה, גם אם הייתם אומרים: בכל זאת, זה מה שאנחנו רוצים שתעשו, אנחנו רוצים לשנות את הייעוד של הלשכה המרכזית לסטטיסטיקה, הזמנים שאתם קובעים בחוק הם בלתי אפשריים מבחינה העבודה הסטטיסטית שאנחנו עושים. אפילו הדוח הראשון שעשיתי לקח יותר מעל שישה חודשים.

<היו"ר מאיר כהן:>
עכשיו אתה נשמע הרבה יותר. אתה אומר: אוקי, גם אם תרצו לתת לי, תנו לי זמן. זה מה שאתה אומר?

<ארי פלטיאל:>
לא. אני אומר שתבינו מה המצב. אני רוצה להבהיר את המצב.

<איציק שמולי (המחנה הציוני):>
אני אגיד לך איך זה נשמע. כמו שנציג צה"ל דיבר על השירות הצבאי, עכשיו נציג הלשכה המרכזית לסטטיסטיקה מסביר לנו מהי סטטיסטיקה – בחייך.

<ארי פלטיאל:>
לא. אני לא מסביר לכם מהי סטטיסטיקה, בהחלט לא.

<איציק שמולי (המחנה הציוני):>
אתם עושים עבודה מקצועית נפלאה, מצוינת. בזכותכם ישלבו אנשים עם מוגבלויות בשוק התעסוקה ובשירות הציבורי, נקודה.

<ארי פלטיאל:>
אחיה יכול להעיד. אני לא נגד מטרת החוק הזה כהוא זה. לכן, השתתפתי בכל הדברים האלה מלכתחילה. אני אומר שהיעד הוא ראוי, הכלי במקרה הזה לא ראוי. אני מוכן להמשיך ולעשות סטטיסטיקות. 

<איציק שמולי (המחנה הציוני):>
הבעיה היא שכולם פה מסביב בעד החוק, אבל כשזה מגיע להם אומרים: תעשה לנו פה איזה הנחה קטנה. 

<היו"ר מאיר כהן:>
אדוני, תודה רבה. גברתי, בבקשה.

<מיכל שיק הר-טוב:>
עו"ד מיכל שיק הר-טוב, עמותת "נגישות ישראל". המנגנון הזה שמוצע כאן הוא מנגנון נפלא. אם הלמ"ס תהיה ערוכה לזה, אנחנו מאוד נשמח ונברך על כך כי זה פותר בעיות, דרך אגב, שקיימות היום בצו ההרחבה עם מעסיקים פרטיים. אבל ככל שאני מבינה גם מהניסוח וגם מה שנאמר כאן לצדי, קודם כל, זה לא חובה. הוא רשאי. המעסיק רשאי, הלמ"ס רשאי, הגורמים שמאשרים את הנכות רשאים. הבנתי שהגורמים שמאשרים נכות, אין להם לא תמיד מאגרי מידע. זאת אומרת, שלא בטוח המנגנון הזה, בסופו של דבר, יצא לפועל. 

<היו"ר מאיר כהן:>
איזה מנגנון שמאשר נכות אין לו מאגרי מידע? את מכירה מנגנון כזה? בביטוח הלאומי יש, ועדות רפואיות - - -. ככל שאני מכיר אין דבר כזה.
<מיכל שיק הר-טוב:>
אם יש - מצוין, ואנחנו נברך על כך.
<היו"ר מאיר כהן:>
יש, יש.

<איציק שמולי (המחנה הציוני):>
אפילו כוחות הביטחון, ייאמר לזכותם, באו לוועדה כל דיון מסודר עם נתונים. אמרו לנו בכל רגע נתון כמה יש וכמה אין.

<מיכל שיק הר-טוב:>
אם יש מאגרי מידע אנחנו הראשונים שנברך על כך. אבל כרגע זה מנוסח לא כחובה אלא כרשאי.  אני יכולה להגיד לכם שמה שקורה במגזר הפרטי - - -

<היו"ר מאיר כהן:>
תיכף היועצת המשפטית תקריא את הסעיף. 

<מיכל שיק הר-טוב:>
אני רוצה להציע הצעה.

<היו"ר מאיר כהן:>
שניה, אוקי. אדוני, בבקשה.

<דן אורן:>
דן אורן, ייעוץ וחקיקה, משרד המשפטים, ראש אשכול חברתי. אני חושב ששוב חשוב להדגיש את התמיכה של הממשלה בהצעת החוק וגם שהצעת החוק מאוד תואמת את המדיניות הממשלתית באופן כללי, את המדיניות של המשרד שלי שבו יושבת הנציבות. לכן, אנחנו משקיעים הרבה מאמצים לעבוד ביחד עם הלשכה המשפטית על פרטי הצעת החוק, ומשתתפים בישיבות התיאום.

יש נושאים שעדיין טעונים עבודה, ובשביל זה נועדו הליכי החקיקה. זה אתגר לא פשוט, מצד אחד, ליצור את המנגנון שהוא קריטי להשגת הנתונים כדי שמעסיקים יוכלו לעמוד ביעדי הייצוג ההולם. מצד שני, להגן הגנה מרבית על הפרטיות כאשר אנחנו מדברים על מוגבלויות שהן סמויות.

נתבקשנו לעשות עבודה ועשינו עבודה יחד עם היועצת המשפטית בנושא ההגדרה וזה אושר כאן. הסעיף פה כמו שהוא מנוסח, הגורמים אצלנו במשרד שאמונים על הגנת הפרטיות וחובת הסודיות של הלשכה המרכזית הסטטיסטיקה אומרים שזה בעייתי.
<היו"ר מאיר כהן:>
באת עם הצעה?

<דן אורן:>
לא. ההצעה שלי היא שהנושא הזה לא ייכנס בגלל שהוא בעייתי. הוא פוגע.

<היו"ר מאיר כהן:>
אתה מדבר על סעיף (2) של הגשת דיווח שנתי.

<דן אורן:>
ההצעה שלי היא שבגלל שיש פה פגיעה פעמיים: הן כאשר המעסיק מעביר את כל מספרי תעודות הזהות ללשכה המרכזית לסטטיסטיקה, והן כאשר הלשכה המרכזית לסטטיסטיקה פונה לקבל את תעודת הזהות והפרטים של האנשים מאותם גורמים, אני מאמין שכמו במקומות האחרים , לא המצאנו את הגלגל,  יצרו את האיזון הנדרש בין מנגנון להשגת היעדים וקידום ייצוג הולם, ואני לא חשוד כמי שלא מקדם ייצוג הולם, נהפוך הוא, לבין השמירה על הפרטיות שגם זו זכות יסוד. אני מאמין שאנחנו נמצא איזשהו פתרון, אלא שזה טעון עבודה. לכן, ההצעה שלי היא שהנוסח הזה שהוא בעייתי, בעצם פסקה (2) לא תיכנס לנוסח הכחול.

<נעה בן שבת:>
לנוסח הכחול כדי לדון על זה אחר כך? זה מה שאתה מתכוון?

<דן אורן:>
כן, כן – שיידון בין ראשונה לשנייה ושלישית. אני מדגיש שהתמיכה של הממשלה מותנת אפילו לא רק בתיאום, בהסכמה של המשרדים הנוגעים בדבר לתוכן המקצועי.

<יואב קיש (הליכוד):>
אני גם רוצה להתייחס לעניין. קודם כל, אנחנו רואים שהחוק הזה עוד לא בשל לקריאה שנייה ושלישית. אגב, יש לנו נושא שעדיין לא פתור וזה נושא הענישה או הפיקוח או הסנקציות שהסיכום היה בפגישה שהיתה, ואני אומר את זה לפרוטוקול, שלקריאה ראשונה, בשביל לא לעכב את הקריאה הראשונה, כרגע נעלה את החוק ללא סנקציות. נושא הסנקציות יידון באופן מפורט בין קריאה ראשונה לשנייה. זה היה הסיכום, ואני אומר את זה קודם כל כדי שיהיה ברור לכולם. הכוונה שיהיו סנקציות, לפחות שלי. 

לגבי העניין הזה – אני גם מבין את הבעייתיות. יושבים פה הלשכה ואומרים שהם לא מוכנים.  יש פה בעיה של אולי פגיעה בפרטיות – לגיטימי. אני רק לא רוצה שאם אנחנו מורידים את זה, אנחנו שמים חוק כאילו מעוקר. אני הייתי מעדיף להשאיר אותו ולהגיד לפרוטוקול שאנחנו נעבוד עליו בין ראשונה לשנייה כך שלא תהיה פגיעה בפרטיות, וכך שנוכל למצוא מנגנון אפקטיבי שיממש. אז אם אנחנו אומרים את זה לפרוטוקול אני חושב שזה צריך לספק את העניין. חשוב שהדבר הזה כן יעלה כי אחרת אין שום מעקב בחוק, ואז זה לא רלוונטי בכלל. לגבי הסנקציות – קבלנו את הדעה של המשרד. הורדנו אותן כרגע בין ראשונה לשנייה. לגבי זה – אני חושב שהמשרד יכול להסתפק בהגדרה שאנחנו אומרים.
<דן אורן:>
הנוסח הכחול של הצעת החוק זה בכל זאת נוסח שהוא - - -

<יואב קיש (הליכוד):>
בסדר. אבל אתה לא יכול לשים חוק בלי שום משמעות.

<דן אורן:>
לא, לא. אבל מניסיון רב בהליכי החקיקה, אם הוועדה רושמת לעצמה להידרש לנושא הזה הוא לא מתפוגג, ואף אחד לא יכול לטעון שזה נושא חדש, מצד אחד. מצד שני, לא נכנס לנוסח הכחול שהוא בכל זאת נוסח של רשומות סעיף שלדעת משרד המשפטים הוא בעייתי מבחינה משפטית. 

<יואב קיש (הליכוד):>
בעניין הזה אני מקבל את הניסיון של הוותיקים פה יותר. 
<היו"ר מאיר כהן:>
איציק, בבקשה.

<איציק שמולי (המחנה הציוני):>
דן, אדוני נציג משרד המשפטים, הסכמה היא כלי שנועד לאפשר חקיקה טובה יותר מתוך נקודת מבט שאנחנו - חברי הכנסת - לא כל האמת מצויה בראש שלנו. זו מטרת ההליך של ההסכמה. בגלל כשאתה ואחרים העליתם את העניין של הענישה בתוך הישיבה הפנימית שעשינו, אנחנו הבנו את החשיבות של לשים את זה כרגע בצד.

<דן אורן:>
אבל, סליחה, גם בישיבה הזו - - -

<איציק שמולי (המחנה הציוני):>
סליחה, אתה לא תקטע אותי. 
<דן אורן:>
אני לא רוצה לקטוע, אני רק רוצה - - -

<היו"ר מאיר כהן:>
אדוני, אדוני, אדוני, ברשותך.

<איציק שמולי (המחנה הציוני):>
בכל הכבוד, אני מצפה ממך אחרי שאנחנו יוצאים  - - -

<דן אורן:>
פשוט לנהל שיח, זה הכול. אני לא קוטע, אנחנו מנהלים שיח.

<איציק שמולי (המחנה הציוני):>
אנחנו מנהלים שיח עד כה על החקיקה הזו, שיח מכובד. אנחנו מקדמים שיח. אני לא כפרתי בזה שיש לך עשייה. אפילו יכולת עשייה שהיא אפילו לא פחותה מזו שלי. אני מדבר איתך על משהו אחר. אני חושב שעד כה השיח היה פתוח, מכובד וקונסטרוקטיבי. תפקיד ההגעה להסכמות זה גם לייצר חקיקה טובה יותר וגם לייצר ודאות. זאת אומרת, שכשאני יוצא מהחדר מישיבה משותפת ממשרדי הממשלה, אני יודע שכל מה שהונח באותה ישיבה על השולחן, מבחינתי ככה אנחנו באים לדיון ואני לא מופתע באמצע הדיון. אני לא אוהב להיות מופתע, למרות שזה קורה לי פה לעיתים קרובות כי אני, אדוני היושב-ראש, עוד לא איבדתי את הנאיביות שלי פה. אבל אני חושב שהדבר הזה כן צריך להיות בתוך החקיקה. אנחנו לוקחים את ההערה של הלשכה המרכזית לסטטיסטיקה בחשבון, גם את הערתך בחשבון. ברור לנו שהחוק לא יכול לעבור בקריאה שנייה ושלישית אם דעתך לא תנוח בעניין הזה. יותר מזה?
<דן אורן:>
אני בכל זאת מבקש להגיב כיוון שבאותן ישיבות אני כן - - - 

<היו"ר מאיר כהן:>
מבחינתך לנוסח הכחול זה הדבר שהוא ייהרג ובל יעבור?

<דן אורן:>
כן. 

<איציק שמולי (המחנה הציוני):>
לא. הדבר שייהרג ואל יעבור היה הענישה.

<דן אורן:>
אני חושב שהנוסח הכחול באמת לא סובל את זה. אני אומר מתוך הניסיון הרב שלי בחקיקה שאם יש נושא שהוועדה רושמת בפניה שהיא תידרש לו, ואני מאוד מסכים מבחינת קידום הנושא שזה קריטי, אני חושב לי יש אינטרס ולנציבות ולכל מיני גורמים בממשלה, יחד עם חברי הכנסת, יחד עם חברי הוועדה, יש אינטרס מובהק שיהיה איזשהו מנגנון ראוי לדבר הזה. איך שזה מנוסח היום – יש לנו בעיה עם זה.

<היו"ר מאיר כהן:>
גברתי, בבקשה.

<גבריאלה אדמון-ריק:>
גבי אדמון-ריק, נציבות שוויון זכויות לאנשים עם מוגבלות. אנחנו חושבים שזה צריך להיות, אנחנו חושבים שזה מנגנון שכבר עשו אותו. יש דגם, זה לא משהו חדש שנולד היום. עושים אותו בשירות המדינה. צריך לחשוב על מי יעשה את זה, מה יעשה את זה, איך עושים את זה בדיוק. חוץ מזה, זה גם משהו שלמדנו אותו מחו"ל. זה לא משהו שהומצא כרגע.
<היו"ר מאיר כהן:>
נעה, הצעה.

<נעה בן שבת:>
אז אולי אפשר להשאיר את האמירה שתהיה פנייה. אבל אתה באמת חושש – בסיס מספרי זהות. אולי אנחנו כתבנו פה יותר מדי פרטים לגבי המנגנון ואולי הוא באמת בעייתי. אנחנו אמרנו שהמעסיק רשאי לפנות. אנחנו מדברים על פסקה (2).
<היו"ר מאיר כהן:>
פסקה (2), עמוד (2).

<נעה בן שבת:>
 אז אולי באמת נגיד שלשם הגשת הדיווח השנתי ניתן יהיה לפנות. אולי נעשה את זה יותר כללי כי יכול להיות שלא כל מעסיק ומעסיק יפנה. אפשר יהיה לבקש מהלשכה המרכזית לסטטיסטיקה נתונים לגבי מספר העובדים בהתאם להוראות שייקבעו, בלי להגיד עכשיו מספרי זהות, ושלשם עיבוד הנתונים אפשר יהיה למסור ללשכה המרכזית לסטטיסטיקה - - -

<יואב קיש (הליכוד):>
או גוף אחר שייקבע – אני לא יודע. אולי יש פתרון אחר. 

<נעה בן שבת:>
פתרון אחר - להקים גוף לעניין הזה. אולי הלשכה המרכזית לסטטיסטיקה רוצה שיוקם גוף מתחרה שיעשה.

<היו"ר מאיר כהן:>
המציעים, אפשר לקבל את ההצעה ולחזור לכאן תוך שבוע ימים עם הצעה מנוסחת?

<יואב קיש (הליכוד):>
לא, לא. אתה רוצה עוד פעם לעשות סיבוב?

<היו"ר מאיר כהן:>
לא, לא. אני לא רוצה, רק בסעיף הזה. 

<ארי פלטיאל:>
סליחה, הלשכה לא שותפה בדיונים הקודמים. אנחנו עודכנו - - - 

<נעה בן שבת:>
מה זה לא שותפתם? אנחנו דיברנו גם עם הגברת קרול פלדמן, גם אתך דיברתי. גם הייתם כבר ב - - - -

<ארי פלטיאל:>
דיברת בטלפון. שאלת אותי בטלפון מה אנחנו עושים. לא ידעתי שיש סעיף בחוק. לא קיבלנו אותו עד השבוע שעבר.

<נעה בן שבת:>
בסדר, אבל בשבוע שעבר קיבלתם אותו.

<ארי פלטיאל:>
נכון, ואני מנסה להסביר מדוע התפקיד הזה הוא תפקיד ראוי ושצריך לעשות אותו, וזה לא שאני לא רוצה לעשות אותו. עשיתי דבר שאתם חושבים שאתם יודעים על מהו בשירות המדינה. זה לא אותו מודל. אתם חושבים שזה אותו מודל. אני יכול להסביר מדוע הוא לא אותו מודל.

<דן אורן:>
אני פשוט למוד ניסיון מכל כך הרבה הצעות חוק, גם בתחום הזה, שעברו כל מיני שינויים והתפתחויות בין הראשונה לבין השנייה והשלישית שאם יש סעיף שאנחנו מצביעים עליו  - - -

 קודם כל, אני מודה לחברתי היועצת המשפטית כי זה לדעתי ניסוח קצת יותר טוב. אבל אנחנו עדיין אומרים, ואנחנו לא סתם אומרים את הדברים, אנחנו אמונים גם על קידום השוויון באופן כללי, קידום שוויון זכויות לאנשים עם מוגבלות, וגם על זכויות יסוד אחרות. איך שזה מנוסח, גם בשיפור הזה, זה בעייתי ולא ראוי לנוסח הכחול. מבחינה מעשית אני לא רואה את התועלת. כי הנושא הזה - אם הוא נרשם לפני הוועדה, וזה ברור שצריך למצוא לו פתרון, לא יתפוגג.
<יואב קיש (הליכוד):>
הדבר היחיד, דן, זה למה זה לא עלה בפגישה הקודמת.

<נעה בן שבת:>
כשאנחנו הכנסנו את הנוסח הזה, הנושא הזה עובד גם בעקבות הפגישה. זאת אומרת, זה נכון שהמהלכים הם של השבוע האחרון.
<יואב קיש (הליכוד):>
אוקי, אז באו ננקוט בזה כמו שנקטנו בנושא - - -, אני מסכים.

<דן אורן:>
אולי אפשר לומר משהו בדברי ההסבר.
<יואב קיש (הליכוד):>
היושב-ראש, רק דבר אחד. אני חוזר על בקשתי שנסיים את הפגישה הזו בנוסח מוסכם לקריאה ראשונה ב- - -
<היו"ר מאיר כהן:>
יש פה הצעה של נעה, אנחנו נביא אותה להצבעה. אני חושב שהיא ראויה מאוד.

בבקשה, גברתי.

<מרגלית בוטרמן:>
מה שהבנתי מהסטטיסטיקאי מהלשכה המרכזית לסטטיסטיקה זה שכאשר יש מעט עובדים הוא לא יכול להעביר למעסיק את האחוז כי זה יכול להיות - - -

השאלה שלנו היא מה זה מעט עובדים כי יש לנו רשויות שבהן מספר העובדים הוא 50. יש רשויות שמספר העובדים המוניציפאליים הוא שמונה. אני חושבת שיש עוד כמה עובדי חינוך ועובדי רווחה שהם לא רשומים. אבל יש לנו רשויות עם מספר עובדים מאוד קטן, והחוק יצטרך לתת גם פתרון לזה.

<נעה בן שבת:>
כי יכול שלגביהם אפשר יהיה לעשות מדגם, לגבי רשויות מסוג מסוים, רשויות של פחות מ-X  עובדים?

<ארי פלטיאל:>
הכלל הוא פשוט ומשרד המשפטים יכול להבהיר אותו. אם ניתן יהיה לזהות אדם באופן פרטני, אסור לנו לפרסם, נקודה. יש דרכים עקיפות לזהות. אם תהיה איזושהי אפשרות, אפילו בעקיפין, שאנחנו נוכל לדעת מיהו האדם, מה מוגבלותו וכו', אסור לנו לפרסם.

<היו"ר מאיר כהן:>
תודה רבה. נעה, את יכולה להקריא?

<נעה בן שבת:>
אני אולי אגיד את הדברים באופן כללי של מה שאנחנו מציעים.

<היו"ר מאיר כהן:>
אדוני ממשרד המשפטים, תקשיב לנוסח.

<דן אורן:>
כן, אבל אני מציע גם לשקול את החלופה של אזכור בדברי ההסבר. הוועדה מציעה כמה חלופות אז חלופה של להזכיר גם בדברי ההסבר ללא נוסח.

<נעה בן שבת:>
אפשר להשאיר את זה באמת לדיון אחרי הקריאה הראשונה. לעומת זאת, אפשר גם אולי להגיד משהו יותר כללי שהלשכה המרכזית לסטטיסטיקה רשאית לעבד נתונים בדבר מספר עובדים עם מוגבלות לבקשה של גופים ציבוריים. אולי נגיד את זה באופן יותר כללי כדי שזה לא ייחשב כמשהו שכל גוף וגוף יכול לפנות בכל רגע. לשם עיבוד הנתונים כאמור רשאי כל גורם האחראי לאישור נכות או זכאות בהתאם להגדרה "אדם עם מוגבלות משמעותית" למסור ללשכה המרכזית לסטטיסטיקה לפי בקשתה ובמידה הנדרשת לעיבוד הנתונים, נתונים שמצויים אצלו.

<יואב קיש (הליכוד):>
בכפוף לשמירת החשאיות, הפרטיות. 
<איציק שמולי (המחנה הציוני):>
ואפשר להוסיף גם את ההערה שלך לגבי המדגם בגופים פרטיים. 

<נעה בן שבת:>
פרטיות. עוד דבר שאני רוצה לשים זה שהוראות סעיפים 15א ו-18א לפקודת הסטטיסטיקה, הוראות לפקודת הסטטיסטיקה, יחולו בשינויים המחויבים. אולי אפשר להגיד את כל הוראות הפקודה כדי להבטיח שמירה על הפרטיות. זה גם כתוב פה - התוספת שאמרתי עכשיו.
אני אסביר בעיקרון במקום בנוסח. העיקרון שהלשכה המרכזית לסטטיסטיקה תהיה רשאית לעשות עיבוד של נתונים לגבי מספר העובדים עם מוגבלות שמעסיקים גופים ציבוריים. 
<היו"ר מאיר כהן:>
הוא אומר: ממילא אנחנו רשאים. בסדר, שמענו את ההערה.

<נעה בן שבת:>
              לשם עיבוד הנתונים כל גורם שאחראי לאישור נכות או זכאות בהתאם להגדרה "אדם עם מוגבלות משמעותית" רשאי למסור ללשכה המרכזית לסטטיסטיקה לפי בקשתה במידה שלא עולה על הנדרש, ובכפוף לשמירת הפרטיות, נתונים שנדרשים לה. ההוראות של פקודת הסטטיסטיקה יחולו בשינויים המחויבים. ואז אנחנו עוד לא קובעים את הפרטים. אפשר לעשות מדגם. אמרנו לגופים ציבוריים. זה לא לכל גוף וגוף. ואז זה שומר לנו את כל העבודה לאחרי הקריאה הראשונה.
<היו"ר מאיר כהן:>
הערה אחרונה לסעיף הזה. בבקשה, גברתי.

<דבי ספיר אליעזר:>
עו"ד דבי ספיר אליעזר, סגנית בכירה ליועץ המשפטי של משרד הכלכלה. אני רק מבקשת לעניין הסעיף הזה, גם אם זה יהיה בניסוח הרך שהיועצת המשפטית מציעה - - 
<היו"ר מאיר כהן:>
הניסוח הטוב.

<נעה בן שבת:>
הוא רך והוא מנסה להיות יותר כוללני.

<דבי ספיר אליעזר:>
- -שכן ייאמר בדברי ההסבר שהנושא מחייב ליבון, בחינה, במסגרת ההכנה לקריאה שנייה ושלישית כי אנחנו באמת רוצים לבחון את האיזונים הנכונים.
<איציק שמולי (המחנה הציוני):>
אין בעיה.

<היו"ר מאיר כהן:>
חברי הכנסת, אני רוצה להצביע על הסעיף הזה בנוסח של נועה. מי בעד? מי נגד? מי נמנע?

הצבעה
בעד – פה אחד

פסקה (2) אושרה.
<היו"ר מאיר כהן:>
הסעיף אושר. בבקשה ציינו בפניכם. נעה, אנחנו ממשיכים.

<נעה בן שבת:>
אנחנו עכשיו בפסקה (3) שהיא יותר שינויים ניסוחים. היא מדברת על בנוסף לדיווח השנתי, מי שלפי הדיווח השנתי אין בקרב עובדיו ייצוג הולם - כך אולי אנחנו נגיד - לפי הדיווח השנתי אין בקרב עובדיו ייצוג הולם. זאת אומרת, הוא מדווח ואנחנו בודקים שאין בקרב עובדיו ייצוג הולם, אז הוא צריך לפרט שינוי מנתוני ההעסקה עם מוגבלות משמעותית בשנה הקודמת והסבר לשינוי, וגם להציג תוכנית לקידום העסקת אנשים עם מוגבלות.  אנחנו הבאנו את ההוראות המפורטות, ואני רוצה בכל זאת להדגיש. עמידה ביעד, כמו שכתוב כבר בסעיף 9 לחוק שוויון זכויות לאנשים עם מוגבלות, אנחנו אומרים על חתירה להגעה לייצוג ההולם. אבל החתירה הזו מחייבת תוכנית באמת מפורטת שאומרת: (א) מדובר על מתן עדיפות למועמדים מקרב אנשים עם מוגבלות משמעותית שיש להם כישורים דומים. (ב) מדבר על ייעוד משרות ממש לקבוצה הזו. (ג) מדבר על פנייה לאיתור מועמדים מתוך גורמים שתפקידם השמה של אנשים עם מוגבלות. והכול מתייחס למשרות פניות, ומשרות כמובן שמתפנות, שצפויות להתפנות בגוף הציבורי.  זה ההוראות של פסקה (3). 
ב-(ד) יש גם את האפשרות של התיעוד.
יש פה שוב פסקה (3). אני מתנצלת על הבעיה עם המספרים. 

<היו"ר מאיר כהן:>
אנחנו עכשיו התייחסנו לפסקה (3). (3) לסעיפים: (א) – הוראות בדבר מתן עדיפות, (ב) – ייעוד משרות, (ג) הוראות בדבר פניה לאיתור מועמדים, ו-(ד) תיעוד מילוי הוראות - זה (3). כלומר, הבא צריך להשתנות.

<נעה בן שבת:>
כן, ודאי.

<היו"ר מאיר כהן:>
בבקשה, התייחסות. 

<רעות גולדשטיין:>
בסעיף הקודם אני מקבלת את זה שצריך להתאים. אבל אני חושבת שלבוא ולהגיד שאם מעסיק לא מילא את חובתו מבחינת אחוז האנשים עם מוגבלויות זה מאוד נכון, אבל יש בעייתיות מבחינתנו. כי כשאני פונה למעסיק ומציעה לו עובד כזה או אחר שמגיע אלינו בתור עמותה שמסייעת לאנשים עם מוגבלויות, או שהוא מנתק את השיחה במקרה הכי גרוע שנתקלתי, או שהתשובה היא צפויה: אנחנו לא מעסיקים אנשים עם מוגבלות. מה קורה אז? האם יש איזושהי סנקציה שאפשר?

<נעה בן שבת:>
יש איסור אפליה בחוק הקיים של אנשים עם מוגבלות.

<רעות גולדשטיין:>
נכון, אני יודעת. השאלה אם זה נאכף, כי אני לא ראיתי שזה נאכף.

<איציק שמולי (המחנה הציוני):>
במסגרת ההסכמות שהושגו עם הממשלה הוחלט שבינתיים העניין של הסנקציות – אנחנו מבינים שזה צריך להיות בחוק. אבל זה עדיין לא בשל להיות בנוסח הכחול.

<היו"ר מאיר כהן:>
ג'יהאן חסן, בבקשה.
<ג'יהאן חסן:>
שלום לכולם. קודם כל, אני מודה לכם על ההזמנה. אציג את עצמי. שמי ג'יהאן חסן מהכפר משהד שליד נצרת. עברתי טראומה מיוחדת ומאוד קשה בילדות שלי. היה חסר חמצן בחדר הלידה וזה גרם לסבול ממחלת סי.פי שהיא מחלה מאוד קשה להתמודדות, ומאוד קשה להתנהל איתה. 
<היו"ר מאיר כהן:>
ג'יהאן, מה שאת אומרת הוא חשוב. אבל מהן הבעיות עכשיו עם המוגבלות ואיך את מסתדרת עם עבודה?
<ג'יהאן חסן:>
אני רוצה לדבר על שני דברים: ראשית, לשלב אנשים עם מוגבלות בשוק העבודה, גם לעשות רפורמה או לשנות בחוק לגבי הפיצויים שמגיעים לאנשים שסובלים ממחלת הסי.פי. זה לא תלוי בגיל מסוים. עברתי את גיל 25 וזה לא אומר שאני לא אקבל את הפיצוי שמגיע לי.

<היו"ר מאיר כהן:>
איפה את עובדת, ג'יהאן?

<ג'יהאן חסן:>
אני לא עובדת, לצערי הרב.

<היו"ר מאיר כהן:>
למה?

<ג'יהאן חסן:>
מכל מיני סיבות שאין לנו הגדרות. 

<היו"ר מאיר כהן:>
כלומר, הלכת למקום עבודה ולא קיבלו אותך? האם את יכולה לספר?

<ג'יהאן חסן:>
בגדול, כן. עברתי את החוויות האלה ובגיל מסוים גם איבדתי את אבא ואימא שלי, והחיים הם מאוד קשים בתור בחורה במגזר הערבי יתומה וגם חולה במחלת סי.פי. זה לא היה קל. אני כן יכולתי להתמודד עם כל המצבים האלה. למדתי תואר ראשון במדעי המחשב, ונסעתי לארצות הברית וקיבלתי את התעודה שלי משם. לאחר שחזרתי התעניינתי בנושא הפוליטיקה, ולמדתי תואר שני באוניברסיטת חיפה. כתבתי מחקר על הירידה באחוז המצביעים במגזר הערבי לכנסת. הטענה שלי היתה שישנו חוסר משמעותי בהשפעת חברי הכנסת הערבים על - - -

<היו"ר מאיר כהן:>
אני אשמח לפתח איתך דיון על הנושא הזה, אבל לא כאן.
<ג'יהאן חסן:>
למרות הכול לא מקבלים אותי לשוק העבודה. למה? התשובה אצלכם.

<היו"ר מאיר כהן:>
תודה רבה. ולאדי, בבקשה.

<ולאדי גור ארי:>
שתי התייחסויות לחוק: מה שמבקשת כרגע "סיכוי שווה" זה לא להשאיר את החוק כאילו מבחינת מעסיק תוכנית או דברים שהם מעורפלים, לטעמנו.  אנחנו מבקשים שמעסיק שלא יעמוד במכסה, קליטת העובדים שלו פשוט תוקפא עד שהוא יעמוד במכסה הזו.

<היו"ר מאיר כהן:>
זה כשידברו על סנקציות.

<ולאדי גור ארי:>
זה כשידברו על סנקציות, זה נכון. דבר נוסף שהיינו מבקשים זה כשיש ייעוד משרות, בחוק יהיה ברור שזה יהיה מתוך כלל המשרות וכלל התפקידים בארגון. זאת אומרת, שלא יקרה מצב שאנחנו נייעד תפקידים מסוימים רק לאנשים עם מוגבלות,

<היו"ר מאיר כהן:>
ולאדי, תודה רבה.

ברשותכם, אנחנו רוצים להתקדם. אני רוצה להצביע על סעיף (3) סעיפים קטנים (א), (ב), (ג), ו-(ד). מי בעד?

<יואב קיש (הליכוד):>
לא. כנוסח שהציע - - - 

<היו"ר מאיר כהן:>
בוודאי. כנוסח ה- - -

<קריאה:>
יתוקן.

<היו"ר מאיר כהן:>
אתה רואה כאן נוסח אחר, אדוני?

מי בעד? מי נגד? מי נמנע? 

הצבעה
בעד – פה אחד
פסקה (3)(א)(ב)(ג)(ד) אושרה.
<היו"ר מאיר כהן:>
תודה רבה. סעיף (3) אושר. 

בואו נמשיך. בבקשה, גברתי.

<נעה בן שבת:>
פסקה (4) אומרת שהשר הממונה על הגוף - - -, ופה אנחנו הולכים לעשות היום תיקון. אני מתנצלת שוב. 

<היו"ר מאיר כהן:>
אנחנו הולכים ל-(4) בעמוד (4). נפלה טעות. בעמוד 4 איפה שכתוב (3) זה (4).

<נעה בן שבת:>
כן. "השר הממונה על הגוף הציבור יגיש לממשלה, למבקר המדינה, לנציבות ולוועדת העבודה והרווחה והבריאות של הכנסת אחת לשנה דין וחשבון לגב כל הגופים הציבוריים שבתחום אחריותו."
הסיפא של הפסקה הזו מדברת על זה שהדין וחשבון יפרט את הייצוג של אנשים עם מוגבלות בקרב העובדים בכלל וכו'. אני חושבת שבסופו של דבר כשאנחנו הולכים על מנגנון – זה אולי כשחשבנו שיהיה מנגנון של דיווח עצמי של העובדים – אז זה לא מתאים כשאנחנו מדברים על מנגנון שהמדווח מדבר על קבלת דיווחים מהלשכה המרכזית הסטטיסטיקה שאז זה אנונימי. המעסיק לא יכול לדעת באיזה רמה העובדים מועסקים, באיזה רמת שכר. ייתכן שזה יהיה לשלב הבא. כשיהיה כבר ייצוג הולם אפשר יהיה לוודא באמת שאנחנו מדברים על השכר ברמות הגבוהות. כרגע להצעת החוק הנוכחית במבנה שלה,  הסיפא הזה היא לא מתאימה לדיווח כזה. פשוט מדובר פה על ריכוז, שהשר הממונה על גופים ציבוריים ימסור דיווח מרוכז לגבי כל הגופים הציבוריים שבתחום אחריותו. 
<איציק שמולי (המחנה הציוני):>
בלי הפירוט.

<נעה בן שבת:>
כן, בלי הפירוט.  מה שמוצע עוד להוסיף בסעיף קטן – זה גם מסומן פה (ה), צריך להיות (ד1), בגלל שיש (ה), קראנו קודם ואישרנו – שהשר רשאי לקבוע הוראות לעניין הדיווח, לעניין הדין וחשבון, תוכנם וצורתם, הוראות לעניין תכנית לקידום העסקת אנשים עם מוגבלות, תוכנה ופרטיה, כדי שזו לא תהיה תוכנית עמומה, כמו שאתה אומר, אלא זו תהיה תוכנית מפורטת. כבר עכשיו יש לה כמה ראשי פרקים שחייבים להיות בה. אבל היא תהיה עוד יותר מפורטת. ייקבעו תקנות לגביה.

<היו"ר מאיר כהן:>
הערות לסעיף.

<מיכל שיק הר-טוב:>
שני דברים: אנחנו מבקשים שהדוח יפורסם באתר לגילוי נאות ולשקיפות, באתר של הגוף הרלוונטי.

<איציק שמולי (המחנה הציוני):>
יש כוונה שהדוח הסופי של המבקר יהיה מפורסם, זה אותו דבר.

<מיכל שיק הר-טוב:>
אותו דבר? אוקי. הדבר השני, אני רק רוצה להבין שהבנתי נכון. המנגנון הזה עם הלמ"ס זה לא רק, נכון? זה לא המנגנון היחידי שיהיה. עדיין עובדים יוכלו לדווח. זאת אומרת, מעסיק רשאי. לכן, הפירוט אולי כן רלוונטי.

<נעה בן שבת:>
הפירוט הוא אולי רלוונטי. אני לא יכולה לחייב את השר או גוף ציבורי לתת פירוט כזה. כי אם המעסיק פועל ואומר: אני לא רוצה לשבת ולבדוק כל עובד ועובד שלי, אני לא רוצה להעלות את הנושא, זה אולי מכניס כל מיני מתחים ובעיות במקום העבודה. אני רוצה ללכת לכיוון הסטטיסטי. כמובן הוא יכול להוכיח ייצוג הולם בדרך אחרת. אבל המטרה של הנתון הסטטיסטי זה גורם שמחוץ למעסיק, זה נתונים מאוד אובייקטיביים – זה היתרון. זה כמובן לא דרך יחידה. זה משהו שמטיל אחריות על הלמ"ס, מצד אחד. אבל נותן ליתרון גדול לגופים הציבוריים.

<איציק שמולי (המחנה הציוני):>
נעה, השאלה האם אפשר בכל זאת לוותר על כל הפירוט, כמו שאת מציעה, אבל כן להתייחס לעניין של הדרגה.

<נעה בן שבת:>
זה רק אם הלמ"ס יוכל לעשות עוד - - -

<ארי פלטיאל:>
אני לא יכולתי אפילו בנציבות שירות המדינה - - -

<איציק שמולי (המחנה הציוני):>
לא חשבנו אחרת.

<היו"ר מאיר כהן:>
משרד הפנים, בבקשה.

<מרגלית בוטרמן:>
יש כמה וכמה חוקים שמחייבים את שר הפנים לתת דיווחים לגבי כל מיני סוגים של עובדים שנחשבים כקבוצות חלשות. הבעיה היא ששר הפנים הוא לא המעסיק. אין לו את הנתונים לגבי העובדים, הוא גם לא זכאי לקבל אותם. אנחנו יוצרים מצב שאנחנו יכולים לעשות את זה ככל שאנחנו מקבלים את הדיווח מהרשות המקומית שהיא בהתאם לרצונה מוסרת, בהתאם לרצונה לא מוסרת, צורת ההתנהלות שלה וכו'. היינו מבקשים שלגבי רשויות מקומיות לא שר הפנים יהיה מחויב למסור את המידע, אלא הרשות המקומית עצמה, כל רשות מקומית.

<איציק שמולי (המחנה הציוני):>
לא. אנחנו יכולים, אדוני היושב-ראש, אולי לחייב את הרשות להעביר את זה לשר. אבל יש כתובת אחת. האם הוא יצטרך לרדוף אחרי 300 רשויות במדינת ישראל? גם כך הוא אומר שהוא לא יכול לעמוד בזה.

<נעה בן שבת:>
יש לו חובה להעביר את הדיווח לשר. המעסיק צריך להגיש לשר הממונה על פעילותו ולנציבות, וזה בפסקה (1). 

<מרגלית בוטרמן:>
אבל הם לא עושים את זה, ואז אין סנקציה מולם. אחר כך יוצא שמשרד הפנים לא בסדר.

<היו"ר מאיר כהן:>
כשיישבו כאן בחוק הזה לדבר על סנקציות אז יתייחסו לראש עיר או ראש רשות שלא מעביר. אבל צודק חבר הכנסת שמולי שראש רשות לא יכול לעבוד מול 20 או 30 או 40 גופים. יש משרד הפנים, מדווח לו על המצב, ומחייבים.

<מרגלית בוטרמן:>
מי לא יכול לעבוד מול?

<איציק שמולי (המחנה הציוני):>
מי שאמור להעביר את הדוח, מי שאמור לקבל את הנתונים, זה לא הגיוני לבקש ממנו לעבוד מול 300 רשויות בנפרד. יש כתובת אחת. אני מתחבר למה שאת אומרת, ואנחנו באמת חייבים - - -

<מרגלית בוטרמן:>
אבל זה חייב להיות בנפרד כי כל רשות מקומית היא מעסיק בפני עצמו.

<היו"ר מאיר כהן:>
הרי את יודעת שכמעט בכל דבר מחויבים ראשי הרשויות להביא למשרד הפנים אלף ואחת ודוחות. בסעיף או בפרק הסנקציות יהיה כתוב שיש סנקציה מסוימת על ראש רשות שלא מחייב, ואז זה יהיה הכלי שאת מחפשת. את אומרת: בעצם אין לי שום סנקציה כנגד ראש רשות שלא מעביר. אז אנחנו מציעים שתהיה סנקציה. את צודקת, זו הערה מאוד נכונה. כי אם יש ראש רשות שהוא סורר, צריך לשבת לו על הראש.

<ארי פלטיאל:>
אני עוד פעם רוצה לומר, אתם מערבים בלשכה המרכזית לסטטיסטיקה בתפקיד של סנקציות. כי על הדיווח שלנו יתבססו הסנקציות.

<היו"ר מאיר כהן:>
אתה לא בתוך העניין הזה.

<ארי פלטיאל:>
אני כן, כי אחרת לא יידעו.

<היו"ר מאיר כהן:>
לא על זה אנחנו מדברים. חובת הדיווח של הרשות עד לתאריך מסוים בשנה. ראש רשות שלא עושה את זה - - -

<ארי פלטיאל:>
הוא עושה את זה דרכי. אם הוא פונה אליי, הוא יעשה את זה דרכי, ואז אתם - - -. זה כמו שהפיקוח על המחירים לא עובד דרך מדד המחירים לצרכן.

<היו"ר מאיר כהן:>
אנחנו רוצים לייצר מנגנון הרבה יותר נכון. אומר חבר הכנסת שמולי: משרד הפנים הוא הכתובת. אתה פונה למשרד הפנים, הרשויות מחויבות בדיווח הזה למשרד הפנים.

<איציק שמולי (המחנה הציוני):>
ואם הרשות סוררת, ראש רשות מקבל את העונש, לא שר הפנים.

<היו"ר מאיר כהן:>
בוודאי.

<מרגלית בוטרמן:>
אני הבנתי שכל רשות מקומית פונה ללשכה המרכזית לסטטיסטיקה.

<נעה בן שבת:>
היא יכולה לפנות.

<מרגלית בוטרמן:>
יכולה לפנות, אלא אם כן יש לה אמצעים אחרים. היא יכולה לפנות ללשכה המרכזית לסטטיקה. תיתן לה את מספרי תעודת זהות של העובדים ותקבל את הנתון שהיא קיבלה. את הנתון הזה היא צריכה להעביר לשר הפנים ושר הפנים צריך לדווח על הנתון הזה, ומבחינתנו לא תהיה לנו בעיה לפרסם באתר של משרד הפנים.

<דן אורן:>
זה מה שמוצע.

<מרגלית בוטרמן:>
לגבי העצה הזו אמרנו שאם אין סנקציה על ראש רשות להעביר את הנתונים - - -

<היו"ר מאיר כהן:>
אז אמרנו  שבסעיף של הסנקציות זה ייכנס. זה יהיה חייב להיכנס. את צודקת, אני מכיר את זה.

<דבי ספיר אליעזר:>
סליחה, אני לא מבינה את הסעיף כאן. אולי צריך הבהרה בסעיף הזה.

<היו"ר מאיר כהן:>
שניה, אולי נעשה עוד הבהרה. אבל אדוני מהסטטיסטיקה רצה לדבר.

<בריאן ניגן:>
בריאן ניגן, היועץ המשפטי. אני גם צריך לציין שאני קצת מוגבל שמיעה, לכן קצת קשה לי לעקוב אחרי כל הדיונים כאן. אומנם יש רמקולים, אבל מן הרצוי שהיו גם אוזניות.
אני מוטרד מאוד מהתפקיד שמיועד ללשכה המרכזית לסטטיסטיקה בחוק הזה. למעשה, מטילים על הלשכה תפקיד של פיקוח. השימוש בדוחות של הלמ"ס לשם אכיפת החוק מעמיד את הלמ"ס במצב מאוד מאוד נבוך. מניסיון שלנו, כל פעם שמשתמשים בנתונים שלנו למטרות מינהליות אפילו, ברגע שמישהו חולק או בוא נאמר שיש לנו מצב שהופיע דוח שלנו, נקבע שמישהו לא עמד ביעדים של החוק, ואז יכול להיות שיש הליך פלילי.

<נעה בן שבת:>
כרגע לא מדובר על סנקציות פליליות.

<בריאן ניגן:>
ככל שהדוח שלנו מיועד למטרות של אכיפת החוק, אנחנו על הכוונת כל פעם שמישהו טוען שהנתונים שלנו אינם משקפים את האמת. אנחנו באמת עומדים ביעדים. לא פעם אנחנו נמצאים בבג"צים על הנתונים שלנו שנעשה שימוש, ואם על-ידי גופים אחרים, ואנחנו צריכים לבוא ולהסביר להם את ה- - -. אני מאוד מוטרד מהאפשרות שעם כל הגופים הציבוריים כאן אנחנו נצטרך להתמודד עם הליכים משפטיים כדי להסביר, להצדיק, את תוצאות הדוחות שלנו. הדוחות שלנו הם סטטיסטיים.
<היו"ר מאיר כהן:>
ואם אין נגדך הליך משפטי אתה לא מסביר ומצדיק את אמיתות הדוחות שלך? מה שאתה אומר לנו זה: אל תיבחנו אותנו דרך בית משפט כי יכול להיות שאנחנו טועים. אתה אומר: אל תביאו אותנו לבתי משפט, אנחנו לא כל כך רוצים. ואם סתם אזרח על נתונים שאתה הבאת? אני קצת לא מבין ממה אתה חושש.

<בריאן ניגן:>
אני אביא לך דוגמה. אנחנו מפרסמים את המדד הכלכלי של הרשויות המקומיות. משרד הפנים משתמש במדד הזה על מנת לחלק תקציבים לרשויות המקומיות.

<היו"ר מאיר כהן:>
לא. אעמיד אותך על טעותך, התשובה היא לא. מענקי איזון הם לא על-פי הלמ"ס, הם על-פי משרד הפנים. דימונה מופיעה אצלכם כ-32,000 תושבים, במשרד הפנים וב-door to door שאנחנו עושים 39,000 תושבים. אני הגעתי לבתי המשפט עם הדבר הזה, אז אני במקרה מכיר.
<איציק שמולי (המחנה הציוני):>
מעבר לזה, אדוני, בדיוק מה שאתה אומר היא הנותנת. אתה מבין שבכנסת ישראל ובממשלת ישראל לא מייצרים רק מנגנוני פיקוח על בסיס הדוחות של הלמ"ס, מייצרים מדיניות. מייצרים פה כל יום חוקים על בסיס מה שאתם כותבים.

<בריאן ניגן:>
יפה, נכון.

<איציק שמולי (המחנה הציוני):>
אז מה ההבדל? 

<היו"ר מאיר כהן:>
אתה אומר: הנתונים שאנחנו נותנים הם רלוונטיים וטובים, אבל אל תגרמו לנו לבוא לבתי משפט.

<בריאן ניגן:>
כן, אני מסכים איתך. הנתונים שלנו הם טובים לקביעת מדיניות כי הם נתונים סטטיסטיים. בנתונים סטטיסטיים יש גם סטיות תקן. הם לאו דווקא מדויקים - - -

<יואב קיש (הליכוד):>
סיכמנו שדוחים את כל הדיון בזה, אז חבל. עוד רבע שעה אנחנו מסיימים את הדיון פה.

<בריאן ניגן:>
 ואז אם מסתמכים על דוח של הלשכה המרכזית לסטטיסטיקה על-ידי גורם אחר כדי להעמיד לדין מישהו אחר - - -

<איציק שמולי (המחנה הציוני):>
אנחנו עוד לא הגענו לשם.

<היו"ר מאיר כהן:>
אנחנו לא שם, אדוני. משרד הכלכלה, בבקשה.

<דבי ספיר אליעזר:>
אני רק רוצה להבהיר את הסעיף איך שאני מבינה אותו כי הנושא של הדיווח של הלמ"ס או של כל גוף אחר שנקבע במסגרת הקריאה השנייה והשלישית, רק משמש למעסיק כדי לעשות לעצמו אכיפה עצמית ולהבין אם הוא עומד ביעד. זה כל הסיפור. הסיפור של הדיווח הוא סיפור שאמור להיות אחר, ואולי צריך לבחון לצורך הניסוח הסופי של החוק איפה זה צריך להיות, אולי לא עכשיו.  אבל מה שאומר לנו סעיף קטן (ד) זה: אתה גוף ציבורי. פעם בשנה אתה צריך פשוט לדווח לשר הממונה שאתה עומד ביעד. אתה כל הזמן צריך לדעת שאתה עומד ביעד, אבל אתה חייב לדווח. ואז השר הממונה צריך לדווח לכנסת – זה המנגנון. זה במקביל לסיפור של הלמ"ס, זה לא בהכרח חופף.
<היו"ר מאיר כהן:>
תודה. אני מבקש להצביע על כל סעיף 9א. מי בעד? מי נגד? מי נמנע?

הצבעה
בעד – פה אחד
סעיף 9א אושר.

<היו"ר מאיר כהן:>
הסעיף אושר. יש לנו עוד עשר דקות אנחנו רוצים לעבור על שני סעיפים, בבקשה. 

<נעה בן שבת:>
יש פה את סעיף 15ב, ואמרנו שכל הנושא העונשי יידון אחרי הקריאה הראשונה.
יש לנו את סעיף 15א שמבקש להטיל אחריות על עובד אחראי במעסיק שהוא גוף ציבורי לפקח. הנוסח שלו אומר: "עובד אחראי אצל מעסיק חייב לפקח ולעשות כל שניתן להבטיח כי המעסיק יגיש דיווח שנתי כאמור בסעיף 9א(א), ואם אין בקרב עובדיו ייצוג הולם של אנשים עם מוגבלות משמעותית יגיש תוכנית לקידום העסקת אנשים עם מוגבלות לפי סעיף 9א(ד)(3).". אני אבדוק אם הסעיפים הקטנים נכונים, כרגע אני מקריאה את זה כך. 

"(ב) לא הגיש מעסיק דיווח שנתי או לא הגיש תכנית לקידום העסקת אנשים עם מוגבלות שהיה חייב בהגשתה, חזקה היא שעובד אחראי אצל המעסיק הפר את חובתו האמורה בסעיף קטן (א), אלא אם כן הוכיח  כי עשה כל שניתן כדי למלא את חובתו.
(ג) לעניין סעיף זה, "עובד אחראי אצל מעסיק" – מנהל פעיל אצל המעסיק כאמור בסעיף9א, אדם אחראי מטעם המעסיק כאמור על ניהול כוח האדם, הממונים עליו לרבות הממונים על הממונים עליו."

<מיכל שיק הר-טוב:>
אולי רק לכתוב חזקה שהמעסיק הפר, ולא עובד.
<נעה בן שבת:>
אם המעסיק הפר את החובה שלו אז חזקה היא שהעובד האחראי הפר את חובת הפיקוח.

<רינה צזנה:>
ממש לא חייב.

<נעה בן שבת:>
אז אולי אפשר שנוריד כרגע את כל  סעיף - - -

<היו"ר מאיר כהן:>
סעיף קטן (ב) את רוצה להוריד?

<נעה בן שבת:>
לא. אני לא חושבת שיש טעם להוריד. תבינו – מעסיק הפר את חובתו.

<רינה צזנה:>
זה לא אומר שהעובד - - -
<נעה בן שבת:>
אנחנו אומרים שהעובד צריך לפקח. אם בסופו של דבר המעסיק עשה את זה, אז חזקה שהוא הפר את חובת הפיקוח שלו, אלא אם כן הוא הוכיח שהוא עשה כל שניתן כדי למלא את חובתו.

<דורית בן סימון:>
דורית, שירותי בריאות כללית. אני ממונה על העסקת עובדים עם מוגבלויות בכללית. לצורך העניין, אני העובד האחראי. יש כאן משהו מאוד מלחיץ בזה שהעובד שהוא כפוף לסמנכ"ל משאבי אנוש בכללית או אפילו לדרג של ראש אגף יהיה אחראי על כל העניין הזה של האכיפה. אני חושבת שזה באמת צריך להישאר באחריות ה- - -

<היו"ר מאיר כהן:>
את מעלה הערה נכונה, אבל אני חושב שאפשר לדון בזה בקריאה השנייה והשלישית. חבל לעכב. זה נרשם פה. את צודקת.
<יואב קיש (הליכוד):>
במסגרת כל נושא הפיקוח והאחריות והסנקציות.

<רינה צזנה:>
כן, גם האחריות.

<היו"ר מאיר כהן:>
ברשותכם, אני רוצה להצביע על סעיפים - - -

<נעה בן שבת:>
אז כרגע אין לנו סעיף להצביע. נעבור הלאה. 
<היו"ר מאיר כהן:>
למה?

<נעה בן שבת:>
היא אומרת שהיא לא רוצה את העובד האחראי בכלל.

<היו"ר מאיר כהן:>
לא, לא. היא לא אמרה. סליחה, לא, לא. לא את זה אמרנו. אמרנו שבקריאה שנייה ושלישית אנחנו נתייחס, ויכול מאוד להיות שתהיה התייחסות ספציפית לנושא של עובד אחראי. עזבי מה שהיא אמרה.

<נעה בן שבת:>
זה כל סעיף 15א. אם זה נשאר אז כרגע אין טעם להצביע עליו.

<מרגלית בוטרמן:>
גם ברשויות המקומיות העובדים ש - - -, הם לא בהכרח אלו  - - -
<רינה צזנה:>
בגלל זה לא להכניס את זה. על המעסיק אחריות – בסדר. אבל לא על העובד. 
<נעה בן שבת:>
סעיף 15א. הציע להטיל אחריות על עובד אחראי אצל המעסיק ושהוא יכול להיות גם המנהל שלו וגם עובד אחראי. אבל אם כרגע רוצים להשאיר את זה, יש היגיון גם באמת לדון בזה יחד עם כל הוראות - - -

<דן אורן:>
זה הולך ביחד עם הסעיף הבא.

<היו"ר מאיר כהן:>
בדיוק. אז אני מצביע על זה ונדון.

<נעה בן שבת:>
אז אנחנו כרגע לא דנים בזה. אנחנו נמחק את זה מהנוסח.

<יואב קיש (הליכוד):>
לא דנים. זה יורד מההצעה בכלל.

<היו"ר מאיר כהן:>
אתם רוצים להוריד – תורידו. 

<דן אורן:>
זה לא נכנס לנוסח הכחול, אבל זה יתברר בין הראשונה לבין השנייה.

<היו"ר מאיר כהן:>
יואב, זה לא ייכנס לנוסח - - -

<יואב קיש (הליכוד):>
בסדר, אני מבין את ההיגיון.

<נעה בן שבת:>
"תיקון חוק שירות המדינה (מינויים)  2.   בחוק שירות המדינה(מינויים), התשי"ט-1959, בסעיף 15א– 

(1) אחרי סעיף קטן (א) יבוא:
"(א1) לא יראו ייצוג הולם אלא אם כן 5% לפחות מקרב העובדים הם אנשים עם מוגבלות משמעותית, כהגדרתה בסעיף 9א(ה) לחוק שוויון זכויות לאנשים עם מוגבלות.".
(2) בסעיף קטן (ב)(3) אחרי "מוגבלות" יבוא "תינתן עדיפות כאמור לאנשים עם מוגבלות משמעותית כהגדרתם בסעיף 9א(ה) לחוק שוויון זכויות לאנשים עם מוגבלות, התשנ"ח-1998, ובלי לגרוע מכך", ואחרי "חומרה מסוימת" יבוא "אחרת"."
כל ההוראות שקראנו עד עכשיו בסעיף 9א מדברות על מעסיק שהוא גוף ציבורי, אבל הוא מעסיק  לפי הגדרתו בסעיף 9ד. זאת אומרת, לא חל עליו חוק שירות המדינה (מינויים).

כרגע אנחנו מדברים מה חל על חוק שירות המדינה (מינויים). כאן אנחנו מדברים גם כן על חובת ייצוג הולם – 5% כפי שהיה בחוק שוויון זכויות לאנשים עם מוגבלות, וגם יש היום אפשרות לתת עדיפות לאנשים שיש להם מוגבלות חמורה עם חומרה מסוימת. קודם כל, אנחנו מדברים על אנשים עם מוגבלות משמעותית כמשמעותה לענייננו כמו שדיברנו עליה. אחר כך אפשר יהיה גם להביא בחשבון חומרה אחרת לצורך העניין, וזה פסקה (2).

"הוראות מעבר והוראות שעה 3. (א) דיווח ראשון לפי סעיף 15א לחוק שוויון זכויות לאנשים עם מוגבלות, התשנ"ח-1998, יוגש בתוך שישה חודשים מתחילתו של חוק זה."

(ב) – אני אגיד מה העיקרון ואני אקריא אותו כפי שהוא, למרות שהעירו לי שהניסוח פה הוא לא הכי טוב. אנחנו ננסח מחדש את הסעיף הזה.

"על אף ההוראות בדבר האחוזים לעניין ייצוג הולם שנקבעו בסעיף 9(א) לחוק שוויון זכויות לאנשים עם מוגבלות, כנוסחו בסעיף 1 לחוק זה, ובסעיף 15א(א1) לחוק שירות המדינה (מינויים), כנוסחו בסעיף 2 לחוק זה, בכל שנה מחמש השנים מתחילתו של חוק זה ועד להשלמת אחוזי הייצוג ההולם המתחייבים לפי ההוראות האמורות, יגדל בכל שנה ב-1, מספר האחוזים של שיעור הייצוג ההולם הנדרש של אנשים עם מוגבלות בקרב עובדי המעסיק".

המשמעות של הדבר מתכוונת להיות שבמשך חמש שנים הגוף מתחיל עם מספר העובדים, אחוז הייצוג ההולם שקיים אצלו, והוא צריך להגיע ליעד הזה במהלך אותן חמש שנים. 

<יואב קיש (הליכוד):>
הוראות מעבר.

<נעה בן שבת:>
כן, וכל שנה לעלות באחוז אחד לפחות עד להגעה ליעד. אם הוא הגיע כבר לאחוז של 5% - - -

<היו"ר מאיר כהן:>
האם יש איזו הערה מיוחדת?
<רינה צזנה:>
רינה מנציבות שירות המדינה. רק לגבי הסעיף של השישה חודשים - מכיוון שזה גם מותנה במה שדיברנו על הלשכה המרכזית לסטטיסטיקה צריך לראות בקטע הזה איך נגדיר התהליך הרוטיני וכמה זמן זה לוקח מבחינתם.

<נעה בן שבת:>
התהליך של הבדיקה של הלשכה המרכזית לסטטיסטיקה, ודובר שזה כמה חודשים.

<רינה צזנה:>
זה הדבר היחידי שאנחנו צריכים לראות שאנחנו מסתנכרנים.

<קריאה:>
כמה חודשים זה לא שתיים?

<יואב קיש (הליכוד):>
שישה, זה מספיק. 

<איציק שמולי (המחנה הציוני):>
שישה חודשים.

<רינה צזנה:>
מבחינתנו, להעביר את הקובץ זה החלק הקל. 

<יואב קיש (הליכוד):>
אם יצטרכו לשנות את זה בגלל  שנשנה את ה- - -

<היו"ר מאיר כהן:>
אוקי. אני מבקש להצביע על סעיף 2 עם (1)(2)(א) קטן ו-(ב) קטן. מי בעד? מי נגד? 

הצבעה
בעד –  פה אחד
הסעיף אושר.

<היו"ר מאיר כהן:>
הסעיף אושר. יש לנו עוד הצבעה אחת על המיזוג.
<נעה בן שבת:>
רגע. סעיף 3 גם?

<היו"ר מאיר כהן:>
כן, כן.

<נעה בן שבת:>
אולי אפשר על כל החוק, אדוני. בכלל על כל החוק וזה כולל סעיף (3).
<היו"ר מאיר כהן:>
תיכף אנחנו נעשה את זה.

<נעה בן שבת:>
אבל לפני כן צריך להצביע על מיזוג.

<היו"ר מאיר כהן:>
לפני זה אני מבקש להצביע על כל החוק. 

<נעה בן שבת:>
אדוני, לפני כן אבקש שנמזג את שתי הצעות החוק. 

<היו"ר מאיר כהן:>
אוקי.

<נעה בן שבת:>
למעשה, יש לנו פה הצעת חוק של חבר הכנסת איציק שמולי והצעת החוק של חבר הכנסת יואב קיש. 
<יואב קיש (הליכוד):>
לא מוזגו כבר?

<נעה בן שבת:>
לא. פורמלית לא מוזגו אז אנחנו רק צריכים לוודא. זה לפי סעיף 79(ג).

<היו"ר מאיר כהן:>
אוקי. אני מבקש להצביע על מיזוג של שתי הצעות החוק של חבר הכנסת יואב קיש וחבר הכנסת איציק שמולי על-פי סעיף 79(ג) לתקנון הכנסת. מי בעד? מי נגד?

הצבעה
בעד – פה אחד

מיזוג הצעת החוק של חבר הכנסת יואב קיש והצעת החוק של חבר הכנסת איציק שמולי אושר.
<היו"ר מאיר כהן:>
המיזוג אושר.

עכשיו אני מבקש לעבור להצבעה על כל החוק. מי בעד? מי נגד? 

הצבעה
בעד – פה אחד

הצעת חוק ייצוג הולם לעובדים עם מוגבלות בגופים ציבוריים (תיקוני חקיקה), התשע"ה-2015, אושרה להעלאה לקריאה ראשונה.
<היו"ר מאיר כהן:>
חברים, תמה הישיבה. תודה רבה לכולם.  היו בריאים ומאושרים.
<הישיבה ננעלה בשעה 10:55.>

